Pesakit Covid-19 kurang, HTAR pulangkan 80 mesin oksigen

Hospital Tengku Ampuan Rahimah (HTAR) Klang memulangkan 80 alat bantuan pernafasan kepada Pusat Pusat Kuarantin & Rawatan Covid-19 Berisiko Rendah MAEPS 2.0, setelah pesakit Covid-19 yang memerlukannya semakin berkurangan.

“Pihak HTAR memutuskan untuk memulangkan semula peralatan tersebut memandangkan jumlah pesakit Covid-19 di hospital ini semakin menurun,” kata kenyataan hospital itu.

Sebelum ini, Pengarah HTAR Dr Zulkarnain Mohd Rawi memberitahu jumlah kemasukan harian pesakit Covid-19 untuk menerima rawatan di hospital itu berkurangan lebih 50 peratus sejak seminggu lepas.

Beliau berkata sebelum ini pihaknya menerima kira-kira 400 kes harian bagi pesakit Covid-19 untuk menerima rawatan, namun jumlahnya menurun kepada sekitar 170 pesakit sejak kebelakangan ini.

“Pesakit Covid-19 yang kini menerima rawatan di hospital berkurangan daripada lebih 1,000 pesakit dengan kemuncaknya pada Julai lepas,” katanya.

Sementara itu, Bahagian Logistik Angkatan Tentera Malaysia (ATM) telah menerima dan akan menyusun semula keperluan peralatan berkenaan untuk digunakan di negeri-negeri lain yang mengalami peningkatan kemasukan pesakit secara mendadak.

“Segala sumbangan dan sokongan daripada pihak luar ke HTAR amatlah dihargai dan diucapkan jutaan terima kasih,” kata kenyataan HTAR itu.


60 serangan pesawat rejim Zionis ke atas Semenanjung Gaza malam tadi

Jumlah kematian akibat serangan rejim Israel sejak 10 Mei lalu meningkat sehingga lebih 200 orang, termasuk 55 kanak-kanak dan 33 wanita, lapor Kementerian Kesihatan Palestin di Semenanjung Gaza.

Menerusi kenyataan dikeluarkan hari ini, kementerian itu berkata lebih 1,200 lagi rakyat Palestin cedera dalam tindakan kejam rejim Israel di Semananjung Gaza dan Tebing Barat.

Pengeboman rejim Zionis Israel ke atas Semenanjung Gaza memasuki hari kelapan berturut-turut, dengan pengeboman terbesar dilakukan malam tadi apabila pesawat Israel melakukan 60 serangan.

Wartawan Al-Jazeera, Safwat al-Kahlout berkata serangan rejim Israel turut menyasarkan beberapa pangkalan pasukan keselamatan di wilayah Palestin, serta kawasan di timur Semenanjung Gaza.

“Kebakaran besar berlaku di pangkalan tentera dan kem latihan sayap tentera Pergerakan Perjuangan Islam Palestin (Hamas) – Briged Izzuddin Al-Qassam – yang telah dikosongkan sebelum serangan,” katanya.

Bagaimanapun, belum ada maklumat rasmi mengenai kematian atau kecederaan dilaporkan dalam serangan itu.

Pada malam Ahad, 42 orang awam Palestin, termasuk kanak-kanak dan wanita, terbunuh apabila serangan rejim Zionis meruntuhkan dua bangunan kediaman di Semenanjung Gaza. – Agensi


Tiada nama calon PM, akar umbi UMNO semakin hilang keyakinan

Kengganan UMNO menamakan calon Perdana Menteri (PM) mengakibatkan akar umbi parti semakin resah dengan hala tuju parti tersebut dan mengakibatkan mereka hilang keyakinan untuk menghadapi pilihan raya umum (PRU) jika ia diadakan dalam masa terdekat.

Beberapa pemimpin akar umbi yang ditinjau Agenda Daily memberitahu tindakan pucuk pimpinan parti yang masih berteka-teki dan merahsiakan nama calon PM memberi kesan moral kepada mereka untuk berkempen kepada rakyat dibawah bagi mendapatkan sokongan untuk memilih semasa pilihan raya nanti.

“Kalau diadakan pilihan raya nanti, bagaimana kami mahu turun ke bawah dan menjelaskan hala tuju parti dan berkempen kepada rakyat supaya menyokong UMNO.

“Kegagalan UMNO memberi nama calon PM yang sepatutnya kebiasaan sebelum menghadapi PRU memberikan kesukaran kepada kami untuk membuat penerangan kepada rakyat dibawah,” kata seorang Ketua Bahagian di utara tanahair yang meminta dirahsiakan identitinya.

Kebiasaannya secara tradisi Presiden parti secara automatik adalah calon PM yang akan mengemudi UMNO dalam PRU, bagaimanapun Datuk Seri Ahmad Zahid Hamidi yang terpalit dengan pelbagai kontroversi masih tidak diumumkan secara rasmi akan menjadi calon PM untuk UMNO berdepan PRU nanti.

Malahan, Zahid kini berdepan dengan kritikan dan asakan supaya meletak jawatan selepas terbongkar pakatan sulitnya bersama Ketua Pembangkang, Datuk Seri Anwar Ibrahim.

Jelas sumber, sekiranya Zahid diangkat sebagai calon PM bagi UMNO sekalipun, ia juga akan memberi masalah kepada mereka untuk berdepan dengan rakyat yang pastinya akan mempersoalkan banyak isu kredibiliti dan integriti Ahli Parlimen Bagan Datuk itu.

“Jika letak nama Zahid sebagai calon PM, adakah ia akan menyelesaikan masalah dalaman UMNO? Jawapannya pasti tidak… Presiden sendiri pun tidak ada keyakinan dirinya untuk diangkat sebagai calon PM.

“Jika beliau rasa dirinya layak diangkat sebagai calon PM, akar umbi dan rakyat dibawah pasti tidak percaya kerana usahanya sebelum ini yang mahu menjalinkan kerjasama dengan Anwar seperti tular klip audio sebelum ini,” katanya lagi.

Seorang Ketua Pemuda UMNO di Kuala Lumpur memberitahu Agenda Daily, langkah terbaik untuk menyelesaikan masalah dalaman UMNO yang sedang dihadapi ketika ini adalah mengadakan pemilihan parti dengan segera, bagaimanapun melihat kepada situasi semasa ia satu perkara yang mustahil dapat dilaksanakan dalam masa terdekat ini.

“Masalah Covid-19 pun belum selesai, kalau hendak buat pemilihan ia pasti juga sukar memandangkan ahli UMNO perlu mengikut pematuhan SOP yang ketat nanti.

“Calon-calon jawatan tertinggi juga sukar untuk bergerak dan berkempen tidak seperti kebiasaan apabila tiba pemilihan parti mereka akan turun ke bawah dan berkempen bersama dengan akar umbi untuk mendapatkan sokongan… tetapi dengan norma baharu sekarang ini ia mungkin agak sukar dan pergerakan semasa berkempen juga mungkin akan terbatas,” katanya lagi.

Menurut Ketua Pemuda itu lagi, kemelut dalaman UMNO ketika ini berpunca daripada kelemahan Presiden sendiri yang bertindak diluar batas apabila membuat pakatan sulit dengan Anwar dan ia secara tidak langsung menimbulkan rasa kurang senang dikalangan akar umbi.

“Kenapa Zahid pergi buat pakatan dengan Anwar walhal kita tahu orang UMNO tidak akan dapat menerima PKR sebagai rakan kongsi… bukan kah semasa Perhimpunan Agung UMNO sebelum ini sudah dibuat ketetapan menolak Anwar dan kerjasama dengan blok pembangkang.

“Ini Presiden sendiri yang cari pasal dan masalah yang timbul sekarang ini semua berpunca daripada Zahid sendiri tapi ia diheret sehingga akar umbi yang menjadi mangsa… kami lah yang kena buat penjelasan kepada rakyat dibawah nanti, Zahid tahu arah itu ini sahaja,” katanya lagi.

Zahid yang kini masih kekal memegang jawatan Presiden parti dilihat seolah-olah cuba menangguhkan pemilihan parti yang sepatutnya diadakan pada Jun 2021.

Jawatan Presiden yang disandang Ahmad Zahid menjadi rebutan beberapa pimpinan lain, antara yang disebut-sebut menyertai perlumbaan untuk merebut jawatan Presiden adalah Timbalan Presiden UMNO, Datuk Seri Mohamad Hasan, Naib Presiden UMNO, Datuk Seri Ismail Sabri Yaakob, Datuk Seri Hishammuddin Tun Hussein dan Khairy Jamaluddin.

Bagaimanapun, pembaharuan dalam barisan kepimpinan masih tidak boleh dibuat sekiranya Zahid masih ingin mengekalkan kuasa sehingga pemilihan diadakan nanti.


Hukum orang Islam menyertai perayaan Bon Odori

Mukadimah

Alhamdulillah, segala puji bagi Allah SWT, Tuhan sekalian alam. Selawat dan salam kepada Nabi Muhammad SAW, utusan akhir zaman. Bayan Linnas kali ini akan mengulas isu yang timbul baru-baru ini berkaitan dengan program Festival Bon Odori yang dikatakan akan diadakan di Kompleks Sukan Negara Shah Alam pada 16 Julai 2022.[1]

Isu ini telah mendapat liputan meluas sehingga mendapat perhatian pelbagai pihak yang berpandangan supaya umat Islam di negara ini tidak menyertai Festival Bon Odori kerana dikatakan mempunyai unsur-unsur keagamaan lain.[2]

Selain itu ada pihak yang berpandangan bahawa perayaan ini hanyalah program kebudayaan dan harus bagi umat Islam untuk hadir dan bersama-sama merayakannya.

Pengenalan ringkas tentang Bon Odori

Obon atau Bon Odori adalah merupakan suatu perayaan orang Jepun yang beragama Buddha, sebagai simbolik merayakan kedatangan roh nenek moyang yang telah mati. Perayaan ini telah disambut di Jepun selama lebih daripada 500 tahun.[3]

Menurut kepercayaan mereka, roh nenek moyang akan datang ke dunia bagi menziarahi saudara mara mereka pada setiap tahun sewaktu perayaan Obon berlangsung.[4]

Perayaan ini biasanya berlangsung selama 4 hari, iaitu pada hari ke 13 hingga ke 16 pada setiap bulan Ogos, tetapi ia berbeza mengikut tempat-tempat tertentu di Jepun.[5]

Perbezaan ini berlaku kerana wujudnya perbezaan kalendar dalam menentukan bulan yang ketujuh. Berdasarkan kalendar solar, bulan yang ketujuh ialah bulan Julai. Manakala berdasarkan kalendar lunar, bulan yang ketujuh adalah bulan Ogos.[6]

Masyarakat Shinto mempercayai perayaan ini dimaksudkan untuk menyambut para leluhur yang datang dan menghibur serta menenangkan roh-roh yang datang kembali ke rumah mereka. Semasa perayaan ini, ahli keluarga akan berkumpul di rumah untuk meraikan roh-roh nenek moyang yang dikatakan kembali ke dunia ini bagi menziarahi saudara mara.

Mereka juga biasanya melawat dan membersihkan kubur sambil berdoa. Sebuah Shoryodana (altar)[7], dibina dengan diisi buah-buahan, kemenyan, dan bunga untuk menyambut nenek moyang.

Api juga dinyalakan untuk memandu nenek moyang untuk pulang ke rumah dan pada hari terakhir perayaan, tanglung kertas (coachin paper lantern) digantung bagi membantu nenek moyang pulang ke kubur masing-masing. Ada juga yang menggunakan tanglung terapung (floating lanterns) dan dilepaskan ke laut untuk membantu nenek moyang kembali ke alam mereka.[8]

Selari dengan peredaran masa, perayaan Bon Odori disambut hanya sebagai tradisi dan kebudayaan Buddha-Confucius dengan aktiviti perkumpulan keluarga pada musim cuti, namun di sesetengah daerah pedalaman sambutan ini masih dianggap sebagai sebahagian daripada ritual keagamaan.[9]

Pada asasnya umat Islam adalah ditegah untuk menyertai apa-apa perayaan agama lain. Para ulama telah bersepakat bahawa hukum menyertai perayaan agama lain, sama ada dengan ucapan atau tindakan pada pakaian, makanan atau minuman yang dikhususkan pada hari perayaan tersebut adalah haram jika bertujuan untuk mengagungkan hari perayaan mereka, bahkan majoriti ulama berpendapat bahawa seorang muslim yang mengagungkan syiar-syiar agama lain boleh jatuh ke lembah kekufuran.

Manakala individu muslim yang tidak berniat untuk mengagungkannya adalah berdosa, namun tidak sampai ke tahap kufur.[10]

Dalam surah al-Furqan, Allah SWT memuji golongan yang tidak menghadiri hari perayaan orang-orang musyrik. Firman Allah SWT:

وَالَّذِينَ لَا يَشْهَدُونَ الزُّورَ وَإِذَا مَرُّوا بِاللَّغْوِ مَرُّوا كِرَامًا

Maksudnya: “Dan mereka (yang diredhai Allah itu ialah orang-orang) yang tidak menghadiri tempat-tempat melakukan perkara-perkara yang dilarang, dan apabila mereka bertembung dengan sesuatu yang sia-sia, mereka melaluinya dengan cara membersihkan diri daripadanya”. Al-Furqan (72)

Sebahagian ulama salaf seperti Abu al-‘Aliah, Tawus, Muhammad bin Sirin, al-Dahhak, al-Rabi’ bin Anas dan lain-lain menafsirkan kalimah al-zur dalam ayat di atas sebagai hari-hari perayaan orang musyrik.[11]

Oleh yang demikian, dapat difahami daripada ayat ini bahawa Allah SWT memuji individu-individu yang tidak menghadiri perayaan orang-orang musyrik.

Dalam surah al-Maidah, Allah SWT berfirman:

يَا أَيُّهَا الَّذِينَ آمَنُوا لَا تَتَّخِذُوا الْيَهُودَ وَالنَّصَارَىٰ أَوْلِيَاءَ ۘ بَعْضُهُمْ أَوْلِيَاءُ بَعْضٍ ۚ وَمَن يَتَوَلَّهُم مِّنكُمْ فَإِنَّهُ مِنْهُمْ ۗ إِنَّ اللَّهَ لَا يَهْدِي الْقَوْمَ الظَّالِمِينَ

Maksudnya: Wahai orang-orang yang beriman! Janganlah kamu mengambil orang-orang Yahudi dan Nasrani itu sebagai teman rapat, kerana setengah mereka menjadi teman rapat kepada setengahnya yang lain; dan sesiapa di antara kamu yang menjadikan mereka teman rapatnya, maka sesungguhnya ia adalah dari golongan mereka. Sesungguhnya Allah tidak memberikan petunjuk kepada kaum yang berlaku zalim. Al-Maidah (51)

Menurut para ulama, apa yang dimaksudkan teman rapat di sini adalah menyerupai (tashabbuh) mereka dan membesarkan hari-hari perayaan mereka.[12]

Menurut seorang ulama mazhab Shafi’i, Hibatullah bin al-Hasan al-Lalaka’i:

وَلَا يَجُوزُ لِلْمُسْلِمِينَ أَن يَحْضُرُوا أَعْيَادَهُمْ لِأَنَّهُمْ عَلَى مُنْكَرٍ وَزُورٍ, وَإِذَا خَالَطَ أَهْلُ الْمَعْرُوفِ أَهْلَ المًنْكَرِ بِغَيْرِ الْإِنْكَارِ عَلَيْهِمْ كَانُوا كَالرَّاضِينَ بِهِ وَالْمُؤَثِّرِينَ لَهُ، فَنَخْشَى مِنْ نُزُولِ سَخَطِ اللهِ عَلَى جمَاَعَتِهِم فَيَعُمَّ الْجَمِيعَ، نَعُوذُ بِاللهِ مِن سَخَطِهِ

Maksudnya: “Umat Islam tidak dibenarkan untuk menghadiri perayaan-perayaan mereka (golongan bukan Islam) kerana mereka berada dalam kemungkaran dan kebatilan. Apabila golongan yang baik bercampur dengan golongan mungkar (dengan) tanpa mengingkari mereka, maka mereka seperti redha dan terpengaruh dengan ahli mungkar tersebut. Kami bimbang kemurkaan Allah turun ke atas ke atas kelompok mereka, lalu terkena pada semua. Kami memohon kepada Allah daripada kemurkaan-Nya”.[13]

Al-Imam al-Damiri pula menjelaskan tentang hukuman yang selayaknya menurut syarak bagi mana-mana individu muslim yang menyertai perayaan bukan Islam, kata beliau:

يُعَزِّرُ مَن وَافَقَ الكُفَارَ فِي أَعْيَادِهِم

Maksudnya: Dihukum ta’zir bagi sesiapa yang mengikuti orang-orang kafir dalam perayaan-perayaan mereka.[14]

Selain itu, menurut Abu Hafs al-Kabir, ulama mazhab Hanafi,

لَوْ أَنَّ رَجُلًا عَبَدَ اللَّهَ تَعَالَى خَمْسِينَ سَنَةً ثُمَّ جَاءَ يَوْمُ النَّيْرُوزِ وَأَهْدَى إلَى بَعْضِ الْمُشْرِكِينَ بَيْضَةً يُرِيدُ تَعْظِيمَ ذَلِكَ الْيَوْمِ فَقَدْ كَفَرَ وَحَبَطَ عَمَلُهُ

Maksudnya: Jika seorang lelaki menyembah Allah selama 50 tahun lamanya, kemudian tibanya Hari Nairuz dan dia menghadiahkan sebiji telur kepada sebahagian golongan musyrikin dengan tujuan mengagungkan hari tersebut, maka telah jatuh kafir dan terhapus amalannya.[15]

Ibn al-Haj al-Maliki juga secara ringkasnya turut berpendapat bahawa orang Islam ditegah melakukan apa yang orang bukan Islam lakukan di hari perayaan mereka.[16]

Selain itu, Abu al-Qasim berpandangan bahawa tidak harus bagi orang Islam menghadiri perayaan orang bukan Islam kerana ia merupakan suatu kemungkaran.[17]

Muzakarah Jawatankuasa Fatwa Majlis Kebangsaan bagi Hal Ehwal Ugama Islam (MKI) Kali Ke-68 yang bersidang pada 12 April 2005 telah membincangkan Garis Panduan Orang Islam Turut Merayakan Hari Kebesaran Agama Orang Bukan Islam telah memutuskan;

Beberapa ketetapan kriteria perayaan orang bukan Islam yang boleh dihadiri oleh orang Islam adalah sebagaimana berikut:

Pejabat Mufti Wilayah Persekutuan pula dalam penjelasan berhubung hukum umat Islam menyambut Tahun Baru Cina sebelum ini turut menggariskan beberapa kriteria sepertimana yang telah diputuskan oleh Muzakarah MKI, dengan tambahan seperti berikut;

Berasaskan huraian ini, umat Islam dinasihatkan agar tidak melibatkan diri dalam apa-apa perayaan golongan bukan Islam apatah lagi mengikuti ritual-ritual mereka yang bercanggah dengan prinsip Islam serta mengagungkan syiar agama mereka agar tidak membawa fitnah kepada agama Islam.

Mengenai perayaan Bon Odori, walaupun dikatakan ia telah berevolusi sebagai hanya semata-mata perayaan yang bersifat kebudayaan dengan aktiviti sosial kekeluargaan, namun umat Islam wajib mematuhi hukum-hakam syarak dalam menghadiri sesuatu majlis atau tempat perayaan.

Sekiranya dalam majlis berkenaan ada unsur-unsur yang bertentangan dengan syarak seperti pergaulan bebas, mendedahkan aurat, meminum arak dan sebagainya, maka wajib bagi umat Islam menghindarkan diri dari terlibat dalam aktiviti berkenaan.

Walaubagaimanapun adalah dicadangkan satu kajian lebih lanjut dilaksanakan untuk memastikan kedudukan sebenar perayaan ini dalam realiti pelaksanaannya pada hari ini sama ada ia masih mempunyai hubungan dengan kepercayaan yang bersifat keagamaan atau semata-mata kebudayaan yang telah terputus dari kepercayaannya yang asal.

Ini bagi memastikan sikap dan pendirian orang Islam terhadap Bon Odori adalah benar-benar menepati hukum syarak.

Berkaitan dengan isu ini, jika sekiranya ia semata-mata budaya, boleh merujuk kepada penjelasan kami terhadap isu-isu Orang Islam Menggantung Tanglung yang boleh dirujuk di link berikut;

Rujukan:

[1] Bon Odori, The Japan Club of Kuala Lumpur, https://www.jckl.org.my/en/events/bon_odori, diakses pada 7 Jun 2022.

[2]Jangan hadir Festival Bon Odori, Berita Harian Online, https://www.hmetro.com.my/mutakhir/2022/06/849418/umat-islam-dinasihatkan-tidak-sertai-festival-bon-odori, diakses pada 7 Jun 2022.

[3] Bon-Odori (Bon Festival Dance), in hamamatsu.com, https://www.inhamamatsu.com/culture/bon-odori.php, diakses pada 7 Jun 2022.

[4] Japan-guide.com, Obon, https://www.japan-guide.com/e/e2286.html, diakses pada 8 Jun 2022.

[5] Bon-Odori (Bon Festival Dance), in hamamatsu.com, https://www.inhamamatsu.com/culture/bon-odori.php, diakses pada 7 Jun 2022.

[6] Japan RailPasss, guide to the Obon Festival 2021 in Japan, https://www.jrailpass.com/blog/obon-festival-in-japan, diakses pada 7 Jun 2022.

[7] Sejenis tempat sembahan untuk upacara pemujaan dan perjamuan suci.

[8] Bon Festival, New World Encyclopedia, https://www.newworldencyclopedia.org/entry/Bon_Festival, diakses pada 8 Jun 2022.

[9] Geradia Teresya, Bon Odori, (Universitas Sumatera Utara, Medan: 2016), 4.

[10] Ali Wanis, alIhtifal bi A’yad al-Kuffar, hlm, 4

[11] Ibnu Kathir, Ismail bin Umar, Tafsir al-Quran al-‘Azim, (Dar Taiyyibah li al-Nasr wa al-Tauzi’, 1999), 6:130

[12] Al-Zahabi, Tashbih al-Khasis bi Ahl al-Khamis fi Raddi al-Tashabbuh bi al-Mushrikin, (Jordan, Dar Amman, 1988), 34

[13] Ibn al-Qayyim, Muhammad bin Abi Bakr, Ahkam Ahl al-Zimmah, (al-Damam: Ramadi li al-Nashr, 1997), 3:1245

[14] Al-Damiri, Muhammad bin Musa bin Isa, al-Najm al-Wahhaj fi Syarh al-Minhaj (Dar Minhaj: 2004), 9:244.

[15] Zainuddin bin Ibrahim bin Muhammad, Al-Bahr al-Ra’iq Syarh Kanz al-Daqa’iq (Dar al-Kitab al-Islami: tt), 8/555.

[16] Abu Abdullah Muhammad bin Muhammad al-Abdari, al-Madkhal (Kaherah: Maktabah Dar al-Turath, tt), 2/46-48.

[17] Ibn Qayyim Al-Jauziyyah, Ahkam Ahl al-Zimmah (Beirut: Dar al-Kutub al-Ilmiah), 1/162.

[18] Mohd Rus, Merayakan Hari Kebesaran Agama Orang Bukan Islam Menurut Perspektif Islam, hlm, 90-92

[19] Pejabat Mufti Wilayah Persekutuan, Bayan Linnas Siri ke 48, Islam dan Tahun Baru Cina, https://muftiwp.gov.my/en/perkhidmatan/artikel-soal-jawab/1829-bayan-linnas-siri-48-hukum-menyambut-tahun-baru-cina, diakses pada 10 Jun 2022

Bayan Linas
Mufti Wilayah Persekutuan


PM gesa belia teroka peluang digital, rebut skim ditawar kerajaan

Belia digesa merebut peluang yang ditawarkan kerajaan untuk meneroka inovasi dalam sektor pendigitalan negara dan menjadi pencetus idea seiring dengan perkembangan dunia teknologi sekarang ini.

Perdana Menteri, Tan Sri Muhyiddin Yassin berkata kerajaan telah menyediakan pelbagai skim galakan yang dapat dimanfaatkan oleh golongan belia bagi menambah ilmu pengetahuan, berkomunikasi dan mencari peluang pekerjaan dan perniagaan.

“Kerajaan sentiasa menggalakkan belia untuk terus meneroka inovasi dan menjadi pencetus idea seiring dengan perkembangan teknologi terkini,” katanya melancarkan program eBelia secara maya hari ini, inisiatif Belanjawan 2021.

Beliau berkata, belia adalah generasi warga digital yang memainkan peranan sangat penting dalam memacu dan menjayakan usaha pendigitalan di dalam negara dan mereka bertuah kerana dapat memanfaatkan aplikasi digital yang banyak sekarang ini.

Katanya, kerajaan sentiasa menyokong rakyat dan perniagaan, terutama perusahaan kecil dan sederhana (PKS) yang mengendalikan perniagaan dalam era digitalisasi, dengan transaksi pembayaran dibuat secara online (dalam talian) atau tanpa tunai.

“Laporan Bank Negara Malaysia menunjukkan transaksi e-wallet pada tahun 2020 telah meningkat sebanyak 131 peratus kepada 600 juta transaksi… lebih banyak peniaga telah mendaftar untuk menerima pembayaran melalui QR Code, dengan bilangan pendaftaran meningkat lebih dua kali ganda pada akhir tahun lalu,” katanya.

Perdana Menteri berharap belia akan mengambil peluang melalui program eBelia itu untuk menyokong usahawan tempatan yang kebanyakannya adalah dalam kalangan belia sendiri.

“Sebagai warga digital, saya percaya saudara-saudari boleh mempelopori kaedah cashless payment (pembayaran tanpa tunai), sekali gus mendorong para peniaga lain untuk menggunakan kaedah pembayaran seperti ini,” katanya.

Beliau berkata Program eBelia itu telah ditambah baik melalui program PEMERKASA, dengan nilai kredit telah ditingkatkan daripada RM100 kepada RM150 bagi setiap penerima, yang akan dipadankan oleh penyedia e-dompet melalui pelbagai inisiatif tambahan seperti baucar, pulangan tunai dan mata ganjaran.

Muhyiddin berkata, dengan peruntukan berjumlah RM300 juta, program itu dijangka dapat memanfaatkan dua juta rakyat Malaysia yang berumur 18 ke 20 tahun serta pelajar institut pengajian tinggi sepenuh masa.

“Kerajaan telah menyediakan pelbagai peruntukan dana, termasuk yang berfokus kepada mendorong peniaga-peniaga menerapkan elemen digital di dalam operasi perniagaan masing-masing,” katanya contoh Dana Automasi dan Digital yang dikelolakan oleh Bank Negara.

Beliau berkata kerajaan telah mula menerapkan aspek digitalisasi dalam pelbagai urusannya, dengan sasaran pembayaran tanpa tunai bagi semua perkhidmatan kerajaan menjelang 2022, seiring dengan matlamat Belanjawan 2021 untuk menambah baik penyampaian perkhidmatan awam.


3,973 kes, 22 kematian hari ini

Malaysia hari ini merekodkan jangkitan baharu Covid-19 sebanyak 3,973 kes dalam tempoh 24 jam sehingga jam 12 tengahhari tadi, menjadikan jumlah kes positif mencecah 448,457 kes.

Ketua Pengarah Kesihatan, Tan Sri Dr Noor Hisham Abdullah berkata, dalam tempoh yang sama 22 kematian dicatatkan yang semuanya membabitkan rakyat tempatan berusia antara 31 hingga 85 tahun dengan majoriti menghidap penyakit kronik.

Katanya, sebanyak 2,848 kes sembuh dicatatkan menjadikan jumlah kumulatifnya 408,236 kes manakala kes aktif kini 38,499.

“453 pesakit kini ditempatkan di Unit Rawatan Rapi (ICU) dengan 244 daripadanya memerlukan bantuan alat pernafasan,” katanya pada sidang media bersama Menteri Kanan (Keselamatan), Datuk Seri Ismail Sabri Yaakob di Pejabat Perdana Menteri hari ini.

Menerusi kenyataan media mengenai penularan Covid-19,  Dr Noor Hisham berkata, terdapat 13 lagi kluster baharu dikesan hari ini termasuk empat daripadanya membabitkan kluster keagamaan dan tiga kluster tempat kerja.

Kluster keagamaan melibatkan Kluster Jalan Haji Abdul Aziz di Selangor, Kluster Pauh Lima (Kelantan), Kluster Jalan Dato Setia (Johor) dan Kluster Dah Penghulu (Kedah) manakala kluster di tempat kerja meliputi Kluster Jalan Utarid Lima dan Kluster Jalan Sepuluh Industri Miel di Selangor serta Kluster Jalan Serkam di Melaka dan Johor.

Bagi kluster komuniti membabitkan Kluster Bako Hilir di Sarawak dan Banggol Gajah Mati di Kelantan, manakala Kluster Dah Amanjaya 2 di Kedah adalah kluster kumpulan berisiko tinggi.

“Kluster Kota Warisan di Selangor adalah Kluster Institusi Pendidikan; Kluster Jalan Lingkaran Ilmu di Johor (Kluster Pendidikan Tinggi) dan Kluster Jalan Mempelam di Selangor (Institusi Pendidikan Swasta Berdaftar di bawah Kementerian Pendidikan),” katanya.

Mengenai pelaksanaan Perintah Kawalan Pergerakan (PKP) di seluruh negara mulai esok, Dr Noor Hisham berkata Malaysia sedang berhadapan dengan kesinambungan gelombang ketiga COVID-19 yang boleh mencetuskan suatu krisis nasional.


Data peribadi pesakit Covid Thailand dicuri, dijual dalam ‘Dark Web’

Resecurity, sebuah syarikat keselamatan siber berpangkalan di California yang melindungi Fortune 500, mengenal pasti kebocoran PII yang dicuri dari Jabatan Sains Perubatan Thailand yang mengandungi maklumat berkaitan warganegara dengan gejala Covid-19.

Insiden itu terbongkar minggu lalu dan dikongsi dengan Thai CERT.

Data tersebut telah dijual di beberapa pasaran ‘Dark Web’ dan tersedia untuk pembelian selanjutnya melalui saluran Telegram yang dicipta oleh pihak tidak bertanggungjawab.

Berdasarkan sampel yang diperoleh dan pandangan tambahan yang berkaitan dengan insiden keselamatan, pihak tidak bertanggungjawab itu dapat memperoleh akses tanpa kebenaran ke portal kerajaan yang membolehkan mereka mengurus pengguna dan rekod secara haram.

“Menurut kumpulan penggodam, mereka dapat mencuri maklumat sensitif dan peribadi termasuk nama keluarga, nama pertama, jantina, umur, butiran hubungan, sejarah perubatan dan pengecam penjagaan kesihatan tempatan yang berkaitan,” lapor catatan yang diterbitkan oleh Resecurity.

Akses itu mungkin disebabkan oleh kerentanan suntikan SQL yang aktif dalam modul kebenaran apl WEB yang digunakan untuk tinjauan dalam talian.

Pada masa pengecaman pelanggaran, penggodam itu boleh mengakses sekurang-kurangnya 5,151 rekod terperinci dengan potensi pendedahan sebanyak 15,000 secara keseluruhan.

Thailand bukanlah satu-satunya wilayah di mana penjenayah siber memburu data peribadi dan perubatan.

Kebanyakan perkhidmatan penjagaan kesihatan di Thailand tersedia dalam bentuk digital untuk rakyat, menyebabkan mereka sentiasa menjadi sasaran kumpulan pengintipan siber, dan pemain Web Gelap lain yang mengumpul maklumat untuk tujuan jahat.

Salah satu contoh adalah menggunakan data yang dicuri untuk melakukan pencurian identiti selanjutnya.

Tahun ini insiden serupa berlaku di Indonesia dan India yang membawa kepada kecurian rekod pesakit Covid-19.

Resecurity telah berkongsi data bocor yang terdedah tepat pada masanya dengan pihak berkuasa dan penguat kuasa undang-undang yang berkaitan untuk memastikan rakyat yang terjejas akan dilindungi dalam skop undang-undang privasi dan peraturan perlindungan data sedia ada di Thailand. – Agensi


Macau scam: Doktor rugi RM100,000 ditipu menyamar pegawai LHDN

Panik dimaklumkan disenaraikan sebagai ‘orang dikehendaki polis’ menyebabkan seorang doktor wanita kerugian RM100,000, selepas terpedaya dengan sindiket Macau Scam.

Ketua Polis Pahang Datuk Yahaya Othman berkata mangsa yang berusia 28 tahun mendakwa menerima panggilan telefon pada Jumaat lepas daripada suspek yang memperkenalkan diri sebagai pegawai Lembaga Hasil Dalam Negeri (LHDN), menurut laporan Bernama.

“Suspek mendakwa mangsa terlibat dalam kes pengubahan wang haram sebelum panggilan disambungkan ke seorang lagi suspek, kononnya pegawai polis yang mengesahkan mangsa akan disenarai hitam kerana berada dalam rekod dikehendaki.

“Mangsa mendakwa ‘polis’ itu mengarahkannya membuka akaun bank baharu dan memasukkan wang RM100,000 ke dalamnya serta diarahkan berkongsi maklumat perbankan tersebut kononnya bagi mengeluarkan diri daripada senarai itu,” katanya dalam kenyataan hari ini.

Yahaya berkata mangsa yang mendakwa dirinya panik juga menuruti arahan supaya mengambil swafoto dan berkongsi gambar berkenaan dengan suspek selang beberapa jam.

Mangsa bagaimanapun curiga selepas gagal menghubungi suspek bagi mendapatkan perkembangan status ‘orang dikehendaki’ itu, lalu membuat laporan di Ibu Pejabat Polis Daerah Temerloh semalam.

Yahaya menasihatkan orang ramai untuk tidak mendedahkan maklumat peribadi termasuk perbankan kepada pihak ketiga selain membuat semakan nombor telefon atau nombor akaun di Check Scammers CCID atau di https://semakmule.rmp.gov.my/ bagi mengelak risiko menjadi mangsa penipuan.


Gagal jadi calon, pemimpin PKR saman rakan parti

Kerana tidak dipilih sebagai calon Dewan Undangan Negeri (DUN) Rengit, seorang pemimpin Parti Keadilan Rakyat (PKR) mengambil tindakan undang-undang terhadap lapan rakan dalam parti itu.

Bekas calon DUN Rengit pada Pilihan Raya Umum Ke-14 (PRU-14) lalu, Malik Faishal Ahmad mengemukakan saman terhadap Khairuddin A Rahim yang sebelum ini keluar daripada Amanah dan menyertai PKR serta tujuh individu lain.

Tindakan itu diambil kerana semua individu terbabit menuduh dia terlibat dalam meminta suapan puluhan ribu ringgit daripada kontraktor ketika menjadi Ketua Whip PKR di Majlis Perbandaran Batu Pahat, ketika pentadbiran Pakatan Harapan (PH).

Pada 19 Februari 2022 lalu, Presiden PKR Datuk Seri Anwar Ibrahim mengumumkan Khairuddin sebagai calon yang akan bertanding pada Pilihan Raya Negeri (PRN) Johor bagi DUN Rengit.

Memetik laporan Malaysiakini, Malik mendakwa tindakan lapan individu itu telah menyebabkan dia hilang peluang untuk bertanding apabila mereka menghantar memorandum yang mengandungi tuduhan ‘fitnah’ kepada kepimpinan PKR.

Bagaimanapun Malik menafikan sekeras-kerasnya dakwaan itu.

“Akibat daripada perkataan-perkataan fitnah tersebut, anak guam kami telah kehilangan peluang untuk dilantik sebagai calon pilihan raya negeri Johor bagi kawasan N25 DUN Rengit yang telah dijanjikan,” menurut surat tuntutan yang dihantar melalui peguam Malik, Manian K Marappan.

“Perkataan-perkataan fitnah yang memfitnah anak guam kami dibawa ke skandal awam, kebencian dan penghinaan oleh rakan-rakan, kenalan-kenalan dan masyarakat awam di sekitar Batu Pahat dan Rengit dan juga pimpinan Parti Keadilan,” katanya seperti dilapor Malaysiakini.

Berdasarkan dokumen yang dilihat Malaysiakini, lapan individu itu menghantar memorandum berkenaan kepada pemimpin tertinggi PKR dengan mendakwa pemimpin tertentu dari PKR, Amanah dan Bersatu menerima suapan puluhan ribu ringgit di atas kelulusan kerja-kerja yang ditawarkan oleh Majlis Perbandaran Batu Pahat kepada kontraktor.

Mereka memaklumkan kepimpinan PKR bahawa Pakatan Harapan Batu Pahat tidak boleh menerima individu yang didakwa menerima rasuah dan tidak berintegriti untuk memimpin mereka dan “apatah lagi untuk menjadi calon pilihan raya”.

Malik, yang dilantik sebagai penyelaras PKR Rengit tahun lepas, menuntut Khairuddin dan tujuh yang lain menarik balik kenyataan mereka dan mengeluarkan permohonan maaf secara terbuka.

Dia juga menuntut ganti rugi dan kos yang dialami berikutan kenyataan mereka dengan jumlah kuantum harus dipersetujui pihak terlibat.

Mereka juga diberi tempoh selama tujuh hari daripada tarikh notis itu untuk memberikan sebarang maklum balas.

Sementara itu, Khairuddin mengesahkan telah menerima surat tuntutan daripada Malik dan telah merujuk perkara itu kepada peguamnya.

Menurut bekas Adun Amanah itu, dia hanya menyokong “rakan” yang melaporkan dakwaan rasuah kepada parti itu dengan harapan siasatan dijalankan.

“Saya kata saya menyokong siasatan tu. Apa-apa pun kalau orang bawa saya sokong untuk disiasat. Sesiapa pun tapi tak semestinya bersalah

“Ia bukan tuduhan. Pasal dia kata kita tuduh, kita tak tuduh dia.

“Ini internal problem (masalah dalaman), ia bukan dibawa keluar. Sebab dia kata dia tak dapat bertanding sebab benda (tuduhan) tu. Saya pun tak tahu, saya pun tak dapat komenlah kerana benda tu ke, wallahualam,” katanya.

Khairuddin yang juga penyandang kerusi DUN Senggarang yakin kes itu tidak akan menjejaskan kempennya di kerusi DUN Rengit.


Tiga beradik lemas di Port Dickson

Kegembiraan empat beradik berkelah bersama saudara mereka sempena cuti Aidilfitri, bertukar tragedi apabila tiga beradik wanita lemas ketika mandi manda di Pantai Cahaya, Port Dickson, petang tadi (23 April 2023).

Mangsa wanita dikenali sebagai R Kalavani, 30, Dawige, 29 dan Sathiyadevi, 19, manakala adik lelaki mangsa, Veeran, 26, dan saudara lelakinya, J Sathiswaran, 29, diselamatkan orang awam dan dihantar ke Hospital Port Dickson untuk rawatan.

Komander Operasi Balai Bomba dan Penyelamat Teluk Kemang, Penolong Penguasa Bomba, Azizee Alias, berkata ketiga-tiga mangsa bersama adik lelakinya dari Banting, Selangor dan seorang saudara lelakinya dari Perak datang berkelah ke pantai itu.

Katanya, pihaknya menerima panggilan kecemasan pada jam 5.57 petang sebelum anggota dari Balai Bomba dan Penyelamat Port Dickson dan Teluk Kemang dikejarkan ke tempat berkenaan.

“Mayat ketiga-tiga mereka itu ditemukan kira-kira 50 meter dari pantai. Ketika kejadian, air tengah pasang dan agak bergelora. Saya juga dimaklumkan kawasan berkenaan adalah kawasan larangan mandi,” katanya menurut Bernama.

Beliau berkata, mayat ketiga-tiga mangsa kemudian diserahkan kepada polis untuk tindakan selanjutnya.


Sijil mati saksi kes Guan Eng dikemuka kepada mahkamah

Sijil kematian Pengarah Urusan Ewein Zanith Sdn Bhd, Datuk Ewe Swee Kheng yang ditemui maut selepas dipercayai terjatuh dari sebuah kondominium di Jalan Kelawai, Pulau Pinang pada 5 Oktober lalu, dikemukakan kepada Mahkamah Sesyen Kuala Lumpur hari ini.

Mendiang yang berumur 53 tahun itu merupakan saksi pendakwaan ke-15 yang sepatutnya dipanggil untuk memberi keterangan pada 29 November ini dalam perbicaraan kes rasuah bekas Ketua Menteri Pulau Pinang, Lim Guan Eng berhubung projek terowong dasar laut dan jalan-jalan utama di negeri itu.

Swee Kheng, 53, pernah ditahan reman oleh Suruhanjaya Pencegahan Rasuah Malaysia (SPRM) pada Januari 2018 bagi membantu siasatan kes tersebut.

Sijil kematian dan perakuan di bawah Seksyen 90A(a) Akta Keterangan 1950 itu dikemukakan oleh Timbalan Pendakwa Raya Wan Shaharuddin Wan Ladin dan ditandakan sebagai eksibit.

Sementara itu memetik Bernama, mahkamah diberitahu bahawa terdapat kesilapan besar dalam kandungan dokumen Perjanjian Awalan Bagi Projek Penswastaan Jalan Utama dan Terowong di Pulau Pinang.

Bekas Penasihat Undang-Undang Pulau Pinang, Datuk Faiza Zulkifli, 61, berkata kesilapan itu membabitkan lot tanah yang menjadi perkara utama, yang dinyatakan dalam dokumen tersebut.

“Saya boleh katakan ini adalah kesilapan besar kerana terdapat beberapa kesilapan dari segi ‘typo’ dan dari segi pernyataan mengenai lot tanah,” katanya ketika merujuk kepada dokumen Perjanjian Awalan Bagi Penswastaan Projek Jalan Utama dan Terowong di Pulau Pinang di Antara Kerajaan Negeri Pulau Pinang dan Consortium Zenith Beijing Urban Construction Group Sdn Bhd (CZBUCG), pada 29 Oktober 2013.

Menjawab soalan Timbalan Pendakwa Raya Wan Shaharuddin Wan Ladin, saksi itu berkata kesilapan tersebut membabitkan tanah kerajaan negeri yang akan dipindah milik kepada pemaju, dikenal pasti secara salah dalam dokumen tersebut.

Saksi pendakwaan ke-11 itu berkata demikian pada perbicaraan Guan Eng, yang berdepan empat pertuduhan membabitkan pembinaan terowong dasar laut dan projek pembinaan jalan utama di negeri itu bernilai RM6.3 bilion.

Wan Shaharuddin: Jika diberikan peluang untuk meneliti balik perjanjian tersebut, adakah Datuk Faiza akan mengesan kesilapan itu?

Faiza: Saya amat teliti dalam kerja saya sebagaimana pegawai-pegawai kerajaan Pulau Pinang mengetahuinya, dan saya pastikan perkara ini tidak akan berlaku demi memastikan kepentingan kerajaan negeri dijaga.

Bagaimanapun, saksi pendakwaan itu berkata adalah tidak wajar untuknya memberikan komen berhubung kandungan perjanjian tersebut, kerana beliau tidak terbabit dalam meneliti dan menyemak dokumen itu.

“Tiada arahan daripada mana-mana pihak sama daripada bekas Ketua Menteri Pulau Pinang atau Pejabat Setiausaha Kerajaan Negeri, supaya dokumen tersebut dihantar untuk disemak oleh bekas Penasihat Undang-Undang negeri itu,” katanya.

Sementara itu, Faiza ketika membacakan pernyataan saksinya berkata sepanjang bertugas sebagai Penasihat Undang-Undang negeri itu, pihaknya tidak pernah menerima apa-apa draf perjanjian untuk disemak.

Saksi itu berkata beliau tidak meneliti draf perjanjian berkenaan kerana Ketua Menteri (Lim) telah bersetuju untuk melantik pihak peguam swasta, bagi meneliti perjanjian tersebut.

“Saya akur akan keputusan Ketua Menteri yang ingin melantik firma peguam swasta tersebut untuk meneliti perjanjian ini. Jika Ketua Menteri memutuskan untuk melantik pihak swasta untuk meneliti apa-apa perjanjian, Ketua Menteri hendaklah menetapkan tanggungjawab kepada peguam swasta, untuk menjaga kepentingan Kerajaan Negeri.

“Merujuk kepada butir-butir minit mesyuarat Majlis Mesyuarat Kerajaan Negeri 19/2013, Ketua Menteri telah bersetuju untuk melantik firma peguam swasta bagi menyediakan draf perjanjian awalan. Saya hanya mengetahui dokumen ini disediakan oleh firma guaman swasta Lee Hishamuddin Allen & Gledhill,” katanya.

Mengikut pertuduhan pindaan pertama, Guan Eng, 60, didakwa menggunakan kedudukan sebagai Ketua Menteri Pulau Pinang untuk menerima wang rasuah RM3.3 juta sebagai tindakan membantu syarikat milik Zarul Ahmad mendapatkan projek pembinaan bernilai RM6,341,383,702.

Beliau didakwa melakukan kesalahan itu di Pejabat Ketua Menteri Pulau Pinang, Tingkat 28, Komtar, George Town, antara Januari 2011 dan Ogos 2017.

Dalam pertuduhan pindaan kedua, Setiausaha Agung DAP itu didakwa meminta suapan daripada Zarul Ahmad sebanyak 10 peratus daripada keuntungan yang akan diperoleh oleh syarikat itu sebagai penghargaan mendapatkan projek tersebut.

Kesalahan itu didakwa dilakukan berhampiran The Garden Hotels, Lingkaran Syed Putra, Mid Valley City, Kuala Lumpur, pada Mac 2011.

Guan Eng turut berdepan dengan dua tuduhan menyebabkan dua plot tanah bernilai RM208.8 juta milik kerajaan Pulau Pinang dilupuskan kepada dua syarikat yang didakwa mempunyai kaitan dengan projek terowong dasar laut itu.

Kesalahan itu didakwa dilakukan di Pejabat Tanah dan Galian Pulau Pinang, Tingkat 21, Komtar pada 17 Feb 2015 dan 22 Mac 2017.

Perbicaraan di hadapan Hakim Azura Alwi bersambung 29 November ini.


Bayaran tol lima lebuh raya guna kad kredit, debit mulai September

Menteri Kerja Raya Datuk Seri Alexander Nanta Linggi mengumumkan bahawa sistem kutipan tol baharu akan dilancarkan menjelang September membolehkan pengguna jalan raya membayar caj tol menggunakan kad debit dan kredit melalui pembayaran terbuka di lima lebuh raya.

Dalam satu kenyataan hari ini (21 Mac 2023), beliau berkata kementerian sedang berusaha untuk beralih kepada sistem Aliran Bebas Pelbagai Lorong (MLFF).

“Sejak awal tahun ini, saya telah mengarahkan perancangan dan perbincangan dengan pihak terbabit serta syarikat konsesi lebuh raya untuk mengorak langkah ke arah pelaksanaan sistem pembayaran terbuka. Saya juga turut serta dalam pelbagai perbincangan yang telah diadakan.

“Hasil perbincangan ini, saya sukacita dimaklumkan bahawa beberapa lebuh raya akan melaksanakan sistem pembayaran terbuka menjelang September 2023.

“Lebuh raya yang dimaksudkan ialah Lebuhraya Sungai Besi; Lebuhraya Baru Pantai; Lebuhraya Bertingkat Ampang – Kuala Lumpur; Lebuhraya Koridor Guthrie; dan Jambatan Pulau Pinang.

“Melalui sistem pembayaran terbuka ini, pengguna boleh mula menggunakan kad debit dan kredit untuk pembayaran tol ,” katanya di Facebook hari ini.

Semalam, Timbalan Menteri Kerja Raya Datuk Seri Abdul Rahman Mohamad berkata MLFF dijangka dilaksanakan di seluruh negara pada 2025.

Menurutnya kajian mengenai penggunaannya juga akan dimulakan pada 2024 dan diunjurkan mengambil masa antara satu setengah hingga dua tahun untuk disiapkan.

Katanya pelaksanaan MLFF akan memberi impak positif kepada masalah kesesakan yang semakin teruk, terutama di plaza tol, apabila pemandu tidak perlu berhenti atau memperlahankan kenderaan mereka untuk melakukan transaksi tol.


Empat KSU ditukar: Adakah tindakan ini desakan PH-UMNO?

Satu rombakan dalam pentadbiran awam melibatkan Ketua Setiausaha (KSU) beberapa kementerian, selain pelantikan ketua pengarah baharu, dilaporkan berkuat kuasa semalam.

Tindakan itu menimbulkan persoalan kebenaran isu pertukaran yang pernah didedahkan Pengarah Pilihan Raya Perikatan Nasional (PN), Datuk Seri Mohamed Azmin Ali, ketika parti itu bersama Pakatan Harapan (PH) membentuk kerajaan setelah Pilihan Raya Umum Ke-14 (PRU-14) lalu.

Ia juga menjadi punca Bersatu bertindak menarik diri daripada kerajaan PH pimpinan Tun Dr Mahathir Mohamad, setelah 22 bulan mentadbir negara.

Ketika kempen PRU-15 lalu, Azmin menyifatkan pentadbiran 22 bulan PH sudah cukup untuk membuktikan watak PH yang sentiasa bersikap angkuh dan sombong.

“Ketika PH membentuk kerajaan dalam mesyuarat Jemaah Menteri saya ada dalam itu, mereka mendesak Perdana Menteri untuk menukar lapan ketua setiausaha,” kata Azmin.

Memetik laporan BH hari ini (18 Januari 2023) pertukaran ipengurusan tertinggi kerajaan itu membabitkan beberapa kementerian dengan pelantikan berkenaan berkuat kuasa 17 Januari.

Laporan itu menyatakan, KSU Kementerian Perdagangan Antarabangsa dan Industri (MITI), Datuk Seri Lokman Hakim Ali bertukar ke Kementerian Pertanian dan Keterjaminan Makanan (MAFS) dengan jawatan sama.

Jawatan KSU MITI pula diisi Datuk Isham Ishak yang sebelum ini KSU Kementerian Pengangkutan (MOT) dengan kekosongan ditinggalkannya diisi KSU Kementerian Belia dan Sukan (KBS), Datuk M Jana Santhiran.

KSU Kementerian Tenaga dan Sumber Asli (KeTSA), Datuk Rosli Isa pula bertukar ke Kementerian Sumber Asli, Alam Sekitar dan Perubahan Iklim dengan jawatan sama.

Sementara itu, bekas KSU Kementerian Pendidikan (KPM), Datuk Yusran Shah Mohd Yusof bertukar ke Jabatan Perkhidmatan Awam (JPA) sebagai Timbalan Ketua Pengarah (Operasi).

Datuk Hishamuddin Mohd Sujak pula yang sebelum ini Ketua Pengarah Jabatan Perpaduan, dilantik sebagai Ketua Pengarah Bahagian Penyelidikan, Jabatan Perdana Menteri (JPM).

Sementara itu, Menteri Perdagangan Antarabangsa dan Industri, Tengku Datuk Seri Zafrul Tengku Aziz menerusi perkongsian di Facebook, merakamkan penghargaan di atas sumbangan Lokman Hakim sepanjang menjadi KSU kementeriannya.

“Menteri Pertanian dan Keterjaminan Makanan, Mohamad Sabu sangat bertuah menerima kehadiran seorang KSU yang hebat seperti Lokman Hakim. Selamat kembali juga saya ucapkan kepada Datuk Isham Ishak, KSU baharu MITI.

Sebagai orang yang sudah berpengalaman menerajui MITI dahulu, saya percaya beliau dapat melaksanakan tugas dalam memastikan MITI terus kekal sebagai enjin utama ekonomi negara,” katanya.


Lima lelaki ditembak lepas solat Tarawih di Toronto

Lima lelaki Muslim yang baharu sahaja selesai menunaikan solat Tarawih, cedera ditembak dalam satu serangan secara rawak ke atas sebuah masjid di Toronto, Kanada pada pagi Sabtu.

Kejadian kira-kira jam 1 pagi ketika sekumpulan individu berkumpul di tempat letak kereta di kawasan Markham Road dan Lawrence Avenue East, untuk membincangkan tempat makan selepas mereka selesai solat,  kata polis.

“Ketika mereka berada di sini dan baru bersiap untuk pergi, tembakan kedengaran.

“Malangnya lima individu terkena tembakan dari apa yang kami percaya mungkin datang dari sebuah kenderaan yang bergerak di Markham Road,” kata pemangku Staf Superintendan David Rydzik.

Empat lelaki ditemui di tempat kejadian dengan kesan tembakan dan dibawa ke hospital dengan kecederaan serius tetapi tidak mengancam nyawa, kata polis.

Mangsa kelima, yang juga mengalami kecederaan yang tidak mengancam nyawa, pergi sendiri ke hospital.

Polis berkata, mangsa berusia antara 28 dan 35 tahun, dan ada yang sudah berkahwin dan mempunyai anak.

“Tiga daripada mereka telah dibenarkan keluar dari hospital sekarang dan dua lagi dijangka pulih tidak lama lagi,” kata Rydzik.

Sekurang-kurangnya enam das tembakan dilepaskan ke arah lelaki itu tetapi tidak diketahui berapa ramai suspek yang terlibat dalam tembakan itu, menurut Rydzik.

Laporan awal polis berkata, suspek melarikan diri dari tempat kejadian dengan menaiki kereta biru dan bergerak ke arah utara di Markham Road.

“Kami percaya bahawa suspek berada di dalam kenderaan yang sedang bergerak, tetapi kami sedang berusaha keras mengumpul rakaman video pengawasan untuk mencuba dan mengesahkannya,” kata Rydzik.

Polis berkata mereka tidak boleh menyatakan buat masa ini jika mangsa menjadi sasaran kerana pegangan agama mereka.

Rydzik menambah bahawa kumpulan lelaki itu nampaknya telah diserang secara rawak kerana tiada maklumat yang menunjukkan bahawa mereka terlibat dalam sebarang jenis jenayah.

“Mereka baharu selesai solat. Mereka berkumpul di sini kerana mereka telah berpuasa sepanjang hari. Mereka berkumpul di sini seperti biasa semasa Ramadan untuk memikirkan ‘di mana kita hendak pergi dan makan’ dan mungkin terus bercakap tentang Ramadan dan ia benar-benar membimbangkan.”

Dalam tweet yang diterbitkan petang Sabtu, Ketua Polis Toronto James Ramer berkata walaupun masih terlalu awal untuk mengesahkan motif serangan, unit jenayah kebencian terbabit dalam siasatan kes itu.

Ahli Lembaga Persatuan Muslim Scarborough Nadeem Sheikh berkata beliau bimbang dengan kejadian yang berlaku.

“Saya benar-benar kecewa dan bimbang. Saya risau. Lima lelaki matang, dewasa, berkeluarga ditembak pagi ini,” kata Sheikh.

“Kami menyeru pihak berkuasa tempatan supaya menggunakan setiap sumber yang mungkin untuk menangkap suspek ini dan untuk membendung keganasan senjata api dalam komuniti ini serta setiap komuniti lain di Toronto,” tambahnya. – Agensi


Puad dikecam ‘binatang politik’ sokong perusuh ketika kes Covid-19 mencanak

Tindakan Ahli Majlis Kerja Tertinggi UMNO Datuk Seri Mohd Puad Zarkashi menyokong kumpulan perusuh di Batu Pahat semalam disifatkan sebagai ‘binatang politik’ yang cuba menghasut rakyat menentang kerajaan semasa negara masih bergelut menangani penularan Covid-19.

Ahli Majlis Pimpinan Tertinggi Bersatu, Dr. Muhammad Faiz Bin Na’aman mengecam Puad yang tidak sensitif dengan keadaan rakyat yang sedang menyambut hari raya dalam suasana penguatkuasaan Perintah Kawalan Pergerakan (PKP) tetapi masih menyokong aktiviti yang boleh menjadi punca penularan virus membunuh itu.

“Ketika Aidilfitri baru mencecah hari kedua, sewaktu rakyat masih diancam peningkatan kes Covid-19 serta tumpuan dunia terhadap apa yang berlaku di Gaza, boleh pula seorang Ahli Majlis Kerja Tertinggi UMNO seorang ini menyatakan sokongan terhadap sekumpulan Mat Rempit yang melanggar SOP (prosedur operasi standard) dan PKP merusuh di Batu Pahat semalam,” katanya dalam satu kenyataan hari ini.

Muhammad Faiz mempersoalkan tindakan Puad tersebut yang seakan mendapat restu pemimpin UMNO lain walhal kabinet Perikatan Nasional (PN) sekarang juga masih terdiri daripada Ahli Parlimen daripada partinya sendiri.

“Adakah sokongan terhadap para pelanggar undang-undang negara itu turut direstui kepimpinan UMNO yang lain? Memusuhi kerajaan yang dianggotai tokoh-tokoh pemimpin mereka sendiri?

Jelasnya lagi, sokongan mantan ahli parlimen yang kalah di tempat sendiri itu terhadap para perusuh juga bagaikan suatu penentangan terhadap nasihat serta seruan Yang Di-Pertuan Agong terutama menjelang Aidilfitri supaya rakyat semua jaga diri, patuhi SOP dan beraya di rumah demi nyawa masing-masing.

Beliau menggesa supaya tindakan tegas diambil terhadapi ‘binatang politik’ yang mengambil kesempatan untuk menghasut rakyat melanggar undang-undang dan tidak menghormati titah Agong.

“UMNO wajar ambil tindakan tatatertib ke atas mana-mana ‘binatang politik’ yang kuat menghasut ketika darurat masih diperkenan YDP Agong ketika ini,” ujarnya lagi.

Terdahulu, Agenda Daily melaporkan Puad mengucapkan tahniah kepada kumpulan yang berhimpun di Parit Raja, Batu Pahat bagi menyatakan bantahan terhadap kerajaan PN dan membidas tangkapan yang dibuat oleh pihak polis.

Semalam, polis menahan seorang lelaki bagi membantu siasatan kejadian merusuh dengan membakar flare di Parit Raja, Batu Pahat yang tular dalam laman sosial, sementara yang lainnya sedang diburu.

Ketua Polis Daerah Batu Pahat, Asisten Komisioner Ismail Dollah berkata lelaki tempatan berumur 21 tahun itu ditahan ketika dipanggil untuk memberi keterangan mengenai kejadian di Balai Polis Parit Raja, Batu Pahat.

Katanya, sebelum itu, polis telah dimaklumkan oleh orang awam mengenai penemuan kain rentang bertulis ‘Kerajaan Gagal’ yang digantung di sebuah jejantas di Jalan Parit Raja menuju ke Ayer Hitam pada jam 11.04 pagi ini.

Bagaimanapun, Puad menafikan terlibat dalam rancangan perhimpunan tersebut.


Palsu, KKM nafi arah tutup Bilik Gerakan PN

Notis tular dalam media sosial berhubung arahan penutupan Bilik Gerakan Perikatan Nasional (PN) bagi Dewan Undangan Negeri (DUN) Telok Mas adalah palsu, kata Kementerian Kesihatan (KKM).

Perkara itu disahkan palsu oleh KKM menerusi satu kenyataan dalam hantaran di Facebook dan menafikan mengeluarkan kenyataan akhbar berhubung penutupan premis dan menjelaskan tidak pernah dikeluarkan pihak mereka.

Terdahulu, timbul laporan KKM mengeluarkan notis penutupan premis ke atas Bilik Gerakan PN DUN Telok Mas, berkuat kuasa hari ini hingga 26 Nov.

Ia termasuk dakwaan kompaun dikeluarkan ke atas PN kerana gagal menyediakan alat pengesan suhu di premis berkenaan.

Dalam pada itu, KKM juga menafikan kompaun RM10,000 dikenakan terhadap PN kerana melanggar prosedur operasi standard (SOP).

Terdahulu, tular notis yang dikatakan dikeluarkan terhadap premis tersebut yang juga merupakan salah satu bilik gerakan untuk calon PN, Datuk Rafiq Naizamohideen.

Kawasan DUN Telok Mas menyaksikan pertandingan empat penjuru membabitkan Rafiq yang akan ditentang calon Pakatan Harapan (PH) yang juga Setiausaha Amanah Melaka Ashraf Mukhlis Minghat; Abdul Razak Abdul Rahman (Barisan Nasional) dan Muhammad Ariff Adly Mohammad (Bebas).

Rafiq sebelum ini menjadi Ahli DUN Paya Rumput menerusi majoriti 4,259 undi.

Pada pilihan raya umum Ke-14 lalu, kerusi DUN Telok Mas dimenangi Noor Effandi Ahmad (Bersatu) dengan majoriti 1,288 undi.

Pilihan raya negeri (PRN) Melaka akan berlangsung pada 20 Nov, manakala undi awal pada 16 Nov.


Virus cacar monyet melekat pada objek biasa di rumah: Kajian CDC

Virus cacar monyet boleh melekat pada banyak objek biasa di rumah, walaupun masih belum jelas sama ada ia dapat menyebarkan jangkitan, menurut kajian baharu Pusat Kawalan dan Pencegahan Penyakit (CDC) Amerika Syarikat (AS).

Dua pesakit cacar monyet yang berkongsi rumah berkata mereka membasmi kuman pada permukaan, mencuci tangan beberapa kali sehari dan mandi dengan lebih kerap.

Bagaimanapun penyelidik masih menemukan virus itu di 70 peratus kawasan dalam rumah 20 hari selepas gejala mereka bermula, termasuk di sofa, selimut, mesin kopi, tetikus komputer dan suis lampu, kata CDC.

Tetapi, tiada virus hidup dikesan pada mana-mana item atau permukaan, menunjukkan risiko jangkitan boleh merebak adalah rendah.

Kedua-dua pesakit mengalami jangkitan cacar monyet yang dilaporkan pada Mei, menurut kajian itu yang dilaporkan Bloomberg.

Seorang daripada mereka mengalami luka pada kemaluan, tangan, dada, bibir dan kulit kepala, manakala seorang lagi mengalami luka pada kaki, kaki dan jari. Mereka berdua sakit selama kira-kira sebulan, menurut laporan itu.

CDC berkata bahawa amalan pembersihan dan pembasmian kuman mungkin telah mengehadkan jumlah pencemaran di rumah.

Kajian itu memberi pemahaman baharu tentang tingkah laku virus cacar monyet sambil turut menimbulkan persoalan.

Cacar monyet merebak terutamanya melalui sentuhan langsung dengan luka atau rembesan pernafasan semasa hubungan rapat yang berterusan dengan seseorang yang dijangkiti.

Lebih daripada 90 peratus kes cacar monyet di AS dikaitkan dengan hubungan seksual antara lelaki dan lelaki baru-baru ini, menurut kajian CDC yang berbeza.

Virus itu juga boleh merebak melalui cecair atau objek yang digunakan oleh orang yang dijangkiti, tetapi masih belum jelas berapa banyak pencemaran permukaan menyumbang kepada penularan virus secara tidak langsung, menurut kajian itu.

CDC menasihatkan individu yang melawat rumah seseorang yang menghidap cacar monyet melindungi diri mereka dengan:


Pakar ramal gelombang ketiga Covid-19 Indonesia bermula Disember

Pasukan Petugas Covid-19 Republik Indonesia mengesahkan sebanyak 2,137 jangkitan baharu Covid-19 dilaporkan dalam tempoh 24 jam semalam, menjadikan keseluruhan kes positif di negara itu meningkat kepada 4,206,253 kes.

Pada masa sama pasukan itu juga memaklumkan 123 pesakit meninggal dunia dalam tempoh itu menjadikan kumulatif kematian sejak awal tahun lalu kepada 141,381 kes, tertinggi dalam kalangan negara-negara Asean.

Tujuh wilayah merekodkan kes baharu melebihi 100 individu. Jawa Tengah berada di atas dengan 309 kesl Jawa Timur (215 kes); Jawa Barat (188 kes); dan Jakarta (133 kes).

Sumatera Utara mencatatkan 108 kes positif; Bali (105 kes); dan Sulawesi Selatan (100 kes).

Sementara itu pakar epidemiologi Universiti Griffith Australia, Dicky Budiman mengingatkan rakyat negara itu terus berwaspada terhadap ancaman gelombang ketiga Covid-19.

“Orang ramai jangan terlalu gembira dengan penurunan jangkitan harian Covid-19 di Indonesia,” katanya sambil mengingatkan kelalaian akan menyebabkan penularan meluas tercetus semula menjadi gelombang ketiga.

Mengingatkan bahawa Indonesia masih dalam ancaman lonjakan kes Covid-19 gelombang ketiga, beliau menasihatkan orang ramai supaya mengelak daripada berada dalam mana-mana acara yang boleh menyebabkan perkumpulan beramai-ramai.

Pada masa sama jumlah individu dewasa daripada lebih 277 juta populasi Indonesia yang lengkap divaksinasi belum mencapai 50 peratus. Indonesia merupakan negara keempat di dunia yang merekodkan paling padat penduduk.

“Gelombang ketiga sangat mungkin berlaku kerana liputan vaksinasi Indonesia belum melebihi separuh daripada jumlah populasi,” katanya.

Gelombang ketiga Covid-19 boleh tercetus disebabkan beberapa faktor yang meliputi peningkatan pergerakan penduduk tanpa penerapan protokol kesihatan, penurunan pengesanan kontak rapat, jumlah vaksinasi yang masih rendah dan penularan varian baharu.

Ahli epidemiologi Fakulti Perubatan Awam Universiti Indonesia, Iwan Ariawan berkata pakar meramalkan dari Disember hingga Januari, jumlah kes mungkin meningkat kerana selama musim cuti panjang itu orang ramai lebih cenderung melakukan perjalanan.

“Percutian panjang yang disertai dengan pergerakan tinggi, dengan protokol kesihatan minimum, menimbulkan risiko menyebabkan berlakunya lonjakan kes.

“Orang ramai hanya menyedari atau menyesali keputusan mereka melakukan perjalanan setelah Covid-19 menjangkiti mereka atau keluarga mereka,” katanya.

Katanya, gelombang ketiga Covid-19 hanya boleh dicegah dengan melaksanakan petunjuk perintah Pemberlakukan Pembatasan Kegiatan Masyarakat (PPKM).

Sehubungan itu, beliau menggesa kerajaan republik Indonesia memperketatkan PPKM di kawasan yang merisiko tinggi menjadi pencetus penularan gelombang ketiga Covid-19. – Agensi


Peguam Najib kena kuarantin, perbicaraan rayuan ditangguh

Mahkamah Rayuan hari ini menangguhkan perbicaraan skandal dana 1Malaysia Development Berhad (1MDB) dan rayuan berkaitan kes SRC International Sdn Bhd ekoran seorang peguam Datuk Seri Najib Razak yang sedang menjalani kuarantin Covid-19.

Peguambela Najib, Muhammad Farhan Muhammad Shafee mengesahkan penangguhan perbicaraan tersebut, lapor Bernama.

“Kedua-dua kes (SRC dan 1MDB) terpaksa dilapangkan minggu ini kerana seorang daripada peguam utama pasukan kami menjalani ujian dan kuarantin kerana kontak rapat kepada beberapa pesakit COVID-19 yang disahkan.

“Memandangkan seluruh pasukan telah bekerja rapat dengan peguam, langkah berjaga-jaga perlu diambil,” katanya.

Sementara itu, Timbalan Pendakwa Raya Ahmad Akram Gharib melalui pesanan WhatsApp berkata pihak pembelaan telah memohon penangguhan Jumaat lepas.

“Mereka menghantar surat ke mahkamah lewat petang Jumaat,” katanya sambil menambah Hakim Mahkamah Tinggi Collin Lawrence Sequerah membenarkan permohonan pihka pembelaan.

Hari ini, pihak pembelaan sepatutnya memeriksa balas bekas Ketua Pegawai Eksekutif (CEO) 1MDB Mohd Hazem Abdul Rahman, 49, yang merupakan saksi pendakwaan ke-10.

Beliau telah memberi keterangan sejak September tahun lalu.

Najib, 67, berdepan empat pertuduhan menggunakan kedudukannya untuk mendapatkan rasuah berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah sama.

Bagi kes SRC, Najib mengemukakan rayuan terhadap Keputusan Mahkamah Tinggi yang menjatuhkan hukuman penjara 12 tahun dan denda RM210 juta ke atas Najib selepas mendapati beliau bersalah atas tujuh pertuduhan melibatkan CBT, pengubahan wang haram dan menyalahgunakan kedudukan membabitkan RM42 juta dana milik SRC International.

Pendengaran rayuannya dalam kes SRC ditetapkan untuk bersambung pada Khamis ini.


Tular klip audio PM minta nasihat pemimpin PKR isu Melaka

Satu lagi klip audio tular melibatkan Perdana Menteri (PM) Datuk Seri Ismail Sabri Yaakob bertebaran dalam media sosial, kali ini beliau berbual dengan seorang pemimpin atasan PKR seakan meminta nasihat perundangan berhubung kemelut politik yang melanda Melaka baru-baru ini.

Suara kedua dalam klip audio itu yang mirip Ketua Penerangan PKR, Datuk Seri Shamsul Iskandar Mohd Akin, turut membincangkan berkaitan tindakan pembubaran Dewan Undangan Negeri (DUN) Melaka.

Suara yang mirip Ismail Sabri juga sekurang-kurangnya dua kali meminta pengesahan Shamsul sama ada Pakatan Harapan (PH) akan membawa isu pembubaran DUN ke mahkamah.

“So you all nak, nak challenge (cabar) kat mahkamah lah ni?,” soal suara mirip Ismail Sabri kepada Shamsul.

Selain itu Ismail Sabri juga bertanya kepada Shamsul sama ada boleh atau tidak Yang di-Pertuan Negeri Tun Ali Rustam menarik balik perisytiharan pembubaran DUN, ia mungkin boleh menyebabkan kerajaan dan Yang di-Pertua Negeri mendapat malu.

Untuk rekod kedua-duanya Ismail Sabri dan Shamsul adalah lulusan undang-undang. Ismail Sabri adalah lulusan undang-undang Universiti Malaya dan Samsul pula lulusan Universiti Islam Antarabangsa Malaysia (UIAM).

Sementara itu, sebelum ini Ismail Sabri juga melantik Ahli Parlimen Pengerang, Datuk Seri Azalina Othman Said sebagai penasihat undang-undang tetapi tidak pasti mengapa beliau tidak menasihati PM berhubung isu kemelut Melaka itu.

Antara perbincangan itu termasuk pertanyaan Ismail Sabri kepada Shamsul:

“Boleh ke former Ketua Menteri (KM) boleh jadi KM caretaker? Tak boleh?” yang kemudian dijawab oleh Shamsul,  Datuk Seri Sulaiman Md Ali tidak boleh menjadi KM sebab sudah hilang majoriti.

Suara mirip Ismail Sabri juga berkata apa yang beliau tahu adalah bekas Exco Melaka, Datuk Seri Idris Haron menarik sokongan pada jam 2 petang tapi DUN dibubarkan pada 11 pagi dan ketika itu Sulaiman masih ada majoriti.

Dalam perbualan itu Shamsul juga memberitahu Ismail Sabri selepas KM hilang majoriti, beliau perlu meletak jawatan atau meminta DUN dibubarkan, .

Bagaimanapun, ia perlu melalui proses tertentu iaitu Yang di-Pertua Negeri perlu memanggil kedua-dua pihak iaitu Sulaiman dan Idris untuk pengesahan pihak yang memperoleh majoriti sebagaimana dilakukan  di peringkat Persekutuan.

Krisis politik Melaka sebelum ini tercetus susulan tindakan empat Ahli Dewan Undangan Negeri (ADUN) menarik sokongan terhadap kerajaan UMNO pimpinan Sulaiman.

Ali kemudian dilaporkan bersetuju membubarkan DUN selepas dikatakan bertemu Sulaiman.

Persetujuan pembubaran DUN itu diumumkan Speaker DUN, Datuk Seri Ab Rauf Yusoh pada 7 Oktober lalu  dengan pengesahan Proklamasi Pembubaran DUN Melaka itu diwartakan.

Dalam pada itu juga, PH Melaka berkata mereka akan mencabar keabsahan kerajaan sementara negeri itu di mahkamah selewat-lewatnya minggu depan susulan pembubaran DUN.

Pengerusi PH negeri, Adly Zahari berkata dokumen untuk mencabar keabsahan kerajaan sementara itu sedang pada peringkat akhir disiapkan oleh peguam sebelum difailkan di Mahkamah Tinggi.


27 pesakit Covid di China terbunuh, bas ke pusat kuarantin jatuh gaung

Sebuah bas yang memindahkan berpuluh-puluh individu yang dijangkiti Covid-19 ke pusat kuarantin di wilayah Guizhou, barat daya China, terbabas sebelum terhumban ke dalam gaung awal pagi Ahad, membunuh 27 penumpang dan mencederakan 20, kata pihak berkuasa tempatan dalam taklimat media.

Timbalan Datuk Bandar Guiyang Lin Gang berkata bas itu membawa 45 pesakit dari ibu kota wilayah Guiyang ke daerah Libo, sebuah bandar terpencil dan pergunungan yang terletak 155 batu jauhnya, untuk dikuarantin.

Bas itu berlepas dari Guiyang pada jam 12.10 pagi (12.10 tengah hari Sabtu ET) dan terlibat dalam nahas pada jam 2.40 pagi.

Punca kemalangan ini masih dalam siasatan, kata Lin.

Tidak dapat dipastikan mengapa bas membawa pesakit Covid-19 bertolak selepas tengah malam ke pusat kuarantin. Peraturan pengangkutan China melarang bas penumpang jarak jauh dikendalikan antara jam 2 pagi dan 5 pagi.

Pihak berkuasa tempatan menghadapi tekanan untuk mencapai matlamat “sifar Covid.” Media Guiyang melaporkan bahawa bandar itu telah menyediakan 20 bas dan 40 pemandu untuk mengangkut pesakit Covid ke bandar lain.

Dan setakat Sabtu, bandar itu telah memindahkan lebih 7,000 orang ke bandar lain dan hampir 3,000 lagi menunggu untuk dibawa keluar dari Guiyang.

Berita mengenai nahas itu mencetuskan bantahan besar di media sosial China, dengan ramai yang mempersoalkan dasar sifar Covid-19 Beijing yang semakin ketat.

Banyak berita kemalangan yang diterbitkan oleh media kerajaan telah melarang orang ramai daripada mengulas, dan hasil carian Guizhou di media sosial China nampaknya ditapis.

Wilayah Guizhou telah meningkatkan ujian Covid-19 dan langkah kuarantin berikutan penularannya yang semakin meningkat.

Wilayah itu melaporkan 712 kes baharu pada Sabtu, lebih banyak daripada wilayah lain, menurut Suruhanjaya Kesihatan Kebangsaan China. – Agensi


Peraturan baharu batal program vaksin berbayar akan diterbitkan

Kementerian Kesihatan Republik Indonesia akan mengeluarkan peraturan baharu bagi membatalkan secara rasmi program vaksinasi berbayar baru-baru ini, kata jurucakapnya Siti Nadia Tarmizi.

Sebelum ini Presiden Indonesia Joko Widodo atau Jokowi mengarahkan program berkenaan dibatalkan susutan rungutan oerang ramai dan beberapa pertubuhan bukan kerajaan (NGO).

12 Julai lalu pemerintah Indonesia menerusi anak syarikat berkaitan kerajaan memulakan program ‘vaksin berbayar’ dalam usaha negara itu memperluaskan program vaksinasi kepada 270 juga rakyatnya.

Program yang mendapat tentangan Gabungan Masyarakat Awam itu, dilaksanakan syarikat farmasi negara PT Kimia Farm sebagai sebahagian daripada program yang dikenali sebagai ‘Program Vaksinasi Gotong Royong’.

Program Vaksinasi Gotong Royong itu menggunakan vaksin Sinopharm sementara program kerajaan menggunakan Sinovac dan AstraZeneca.

Harga yang ditetapkan adalah sama dengan yang ditawarkan pihak swasta dan ditetapkan oleh Kementerian Kesihatan Republik Indonesia.

Siti Nadia bagaimanapun tidak mengulas secara terperinci bila peraturan baharu membatal program vaksinasi berbayar itu akan dikeluarkan.

Setiausaha Kabinet, Pramono Anung sebelum ini memaklumkan bahawa Presiden mahu program vaksin berbayar ini diberhentikan setelah mendapat maklum balas daripada orang ramai. – Agensi


400 lebih kes cacar monyet dikesan di Itali

Lebih 400 kes cacar monyet telah direkodkan di Itali, kata Ketua Pengarah bahagian Pencegahan Kementerian Kesihatan negara itu Gianni Rezza selepas Pertubuhan Kesihatan Sedunia (WHO) mengisytiharkan wabak penyakit itu sebagai kecemasan kesihatan awam.

Pada Sabtu, Ketua Pengarah WHO Tedros Adhanom Ghebreyesus mengumumkan bahawa wabak cacar monyet diisytihar kecemasan kesihatan global, menurut Bernama.

Rezza dalam satu kenyataan pada Sabtu berkata Itali telah mencatatkan 407 kes cacar monyet setakat ini, tetapi keadaan terkawal, lapor Sputnik.

Ghebreyesus berkata walaupun wabak cacar monyet diisytihar kecemasan kesihatan global, “buat masa ini kebanyakan kes tertumpu dalam kalangan lelaki yang melakukan hubungan seks dengan lelaki, terutamanya mereka yang mempunyai ramai pasangan seksual”.

Pada masa yang sama, beliau menyeru semua negara untuk bekerjasama rapat dengan kumpulan yang terjejas, meningkatkan kempen kesedaran, dan memberi amaran terhadap diskriminasi dan stigma.

Menurut ketua pengarah WHO, lebih 16,000 kes cacar monyet telah direkodkan di 75 negara dan wilayah, dengan lima kematian setakat ini.

Kebanyakan pesakit pulih daripada jangkitan wabak itu selepas beberapa minggu tanpa rawatan.

Menurut WHO, cacar monyet lebih menjejaskan kanak-kanak kecil, wanita hamil, dan individu yang mengalami gangguan sistem imun.

Virus cacar monyet tidak mudah berjangkit dan biasanya akan merebak melalui kontak fizikal yang rapat, termasuk hubungan seksual dengan individu yang dijangkiti.

Ia boleh menjangkiti tubuh manusia melalui saluran pernafasan, mata, hidung dan mulut, dan melalui cecair badan.

Cacar monyet adalah penyakit zoonosis (yang merebak antara haiwan dan manusia).


Ringgit dibuka rendah lagi

Ringgit dibuka rendah berbanding dolar AS pada sesi awal urus niaga pagi Selasa menjelang keputusan mengenai siling hutang AS.

Pada 9.09 pagi, mata wang tempatan menyusut nilai kepada 4.6040/6080 berbanding dolar AS daripada penutupan Isnin pada paras 4.6030/6060, menurut laporan Bernama.

Ketua Ekonomi dan Kewangan Sosial Bank Muamalat Malaysia Bhd Mohd Afzanizam Abdul Rashid berkata beliau menjangkakan gandingan dolar AS/ringgit didagangkan dalam julat sempit hari ini pada sekitar RM4.60.

Beliau menambah risiko kelewatan dalam membuat keputusan mengenai siling hutang AS boleh menyebabkan pasaran mata wang kekal berhati-hati, sekali gus menjurus kepada permintaan yang berterusan untuk mata wang selamat seperti dolar AS.

“Jadi semua mata akan tertumpu pada Capitol Hill memandangkan tarikh akhir 5 Jun semakin hampir,” katanya.

Dalam pada itu, ringgit didagangkan lebih rendah berbanding sekumpulan mata wang utama.

Mata wang tempatan menyusut nilai untuk mencatatkan paras 3.2862/2893 berbanding yen Jepun daripada 3.2820/2844 pada penutup Isnin, merosot berbanding euro kepada 4.9341/9384 daripada 4.9330/9363, dan lemah berbanding pound Britain kepada 5.6928/6978 daripada 5.6829/6866 semalam.

Berbanding mata wang Asean pula, ringgit turut diniagakan kebanyakannya rendah.

Ringgit turun berbanding baht Thailand kepada 13.2829/2995 daripada 13.2316/2463 dan susut berbanding dolar Singapura menjadi 3.4041/4075 daripada 3.4016/4043 pada Isnin.

Mata wang tempatan lebih rendah berbanding rupiah Indonesia kepada 307.4/307.9 daripada 307.3/307.7 dan tidak berubah berbanding peso Filipina pada 8.20/8.21.


Warga Indonesia antara empat didakwa racun burung merpati

Empat individu termasuk dua lelaki warga Indonesia didakwa di Mahkamah Sesyen di Shah Alam hari ini atas pertuduhan memberikan bahan beracun kepada sekumpulan burung merpati, bulan lepas.

Dua warga Indonesia Fathur Rosi Arsijo, 22, dan Abdul Rahman Sauji, 32, kedua-duanya pekerja pembersihan mengaku bersalah selepas pertuduhan terhadap mereka dibacakan di hadapan Hakim Rasyihah Ghazali.

Bagaimanapun, dua pembantu tadbir wanita Noor Hazirah Masuan, 32, dan Nurul Najwa Shafikah Zukri, 22, yang turut didakwa atas pertuduhan sama mengaku tidak bersalah, menurut Bernama.

Mengikut pertuduhan, mereka secara bersama-sama tanpa kebenaran yang sah atau sebab yang munasabah memberikan bahan beracun kepada sekumpulan burung merpati di hadapan pekarangan sebuah kilang di Batu Tiga di sini pada 3.53 petang, 21 Julai lepas.

Kesalahan dilakukan mengikut Seksyen 31 (1) (a) Akta Kebajikan Haiwan 2015 dibaca bersama Seksyen 34 Kanun Keseksaan dan boleh dihukum di bawah Seksyen 31 (1) akta sama, yang memperuntukkan hukuman denda minimum RM20,000 dan maksimum RM100,000 atau dipenjara sehingga dua tahun atau kedua-duanya.

Mahkamah kemudiannya menetapkan 12 Sept ini sebagai tarikh untuk membacakan fakta kes dan menjatuhkan hukuman terhadap Fathur Rosi dan Abdul Rahman, serta sebutan dan serahan dokumen untuk dua tertuduh wanita.

Rasyihah juga membenarkan kedua-dua wanita warga tempatan itu diikat jamin RM5,000 dengan seorang penjamin serta perlu menyerahkan pasport kepada mahkamah.

Kedua-dua warga Indonesia itu pula tidak ditetapkan sebarang jaminan kerana mereka kini ditahan di bawah Akta Imigresen.

Pendakwaan dikendalikan Pegawai Pendakwa Jabatan Perkhidmatan Veterinar Mohd Sharif Sabran manakala peguam Nur Iwani Izzaty mewakili Noor Hazirah dan Nurul Najwa Shafikah, dan dua warga Indonesia tidak diwakili peguam.

Sebelum ini, tular di media sosial mengenai kejadian kira-kira 100 ekor burung merpati mati dan dilonggokkan di satu kawasan selepas dipercayai memakan dedak yang diberikan oleh pihak tidak bertanggungjawab.


Facebook, Google dan Twitter dipanggil beri penjelasan kepada Kongres Amerika

Ketua Pegawai Eksekutif Facebook, Google dan Twitter berdepan dengan penggubal undang-undang Amerika Syarikat yang mempertikaikan peranan ketiga-tiga syarikat gergasi teknologi itu berhubung penyaluran maklumat salah, ketagihan teknologi dan masalah lain.

Sesi kali ini menyaksikan buat kali pertamanya bos ketiga-tiga syarikat itu, Mark Zuckerberg, Sundar Pichai dan Jack Dorsey muncul di hadapan anggota kongres sejak rusuhan ganas di Capitol Hill pada Januari lalu.

Penyebaran maklumat salah berhubung Covid-19, pilihan raya AS 2020 dan topik lain meningkatkan ketegangan antara syarikat teknologi dengan penggubal undang-undang antara perkara hangat dibincangkan.

Ketegangan semasa sesi tersebut menyaksikan bos ketiga-tiga syarikat itu diberikan tekanan untuk memberikan yang tepat dan jujur yang berlangsung selama lebih lima jam.

Penggubal undang-undang AS mengatakan bahawa mereka sedang mengkaji undang-undang baharu, termasuk Seksyen 230 dari Akta Komunikasi Kesopanan 1996, undang-undang yang melindungi syarikat dalam talian dari tanggungjawab terhadap kandungan yang disiarkan oleh penggunanya.

“Hari ini undang-undang kita memberi syarikat ini cek kosong untuk tidak melakukan apa-apa selain membatasi penyebaran maklumat,” kata Ketua Jawatankuasa Tenaga dan Perdagangan, Frank Pallone Jr., yang merupakan seorang perwakilan Demokrat di New Jersey.


Tawaran diskaun saman PDRM, JPJ melalui WhatsApp adalah palsu

Polis Diraja Malaysia (PDRM) hari ini mengesahkan iklan promosi tawaran saman hingga 20 Julai yang tersebar melalui aplikasi WhatsApp adalah palsu.

Setiausaha Polis Malaysia (SUPM) Datuk Noorsiah Mohd Saaduddin berkata iklan itu yang mempromosikan tawaran 50 peratus diskaun saman PDRM dan Jabatan Pengangkutan Jalan (JPJ) turut memaparkan nombor individu yang boleh dihubungi bagi mendapatkan diskaun tersebut, lapor Bernama.

“Siasatan sedang dijalankan bagi mengesan individu yang bertanggungjawab dalam menyebarkan berita dan iklan palsu berkenaan.

“Orang ramai yang menerima iklan promosi tersebut diminta tidak terpengaruh atau berhubung dengan penama yang dinyatakan,” katanya dalam kenyataan hari ini.

Beliau turut menasihatkan orang ramai supaya menyemak kesahihan berita terutama mengenai tawaran pengurangan saman melalui saluran media rasmi PDRM bagi mengelak menjadi mangsa penipuan.


Panggil balik duta bukan perkara pelik, kata Syed Hamid Albar

Langkah Kementerian Luar (Wisma Putra) memanggil balik Duta Besar Malaysia ke Emiriah Arab Bersatu (UAE), dan Konsul Jeneral Malaysia di Dubai, kerana gagal menyelaras urusan pentadbiran dan logistik semasa lawatan Perdana Menteri ke UAE akhir bulan lepas, adalah perkara biasa.

Perkara itu dikongsi Tan Sri Syed Hamid Albar yang suatu ketika dahulu cukup sinonim dengan jawatannya sebagai Menteri Luar.

Beliau antara menteri yang mempunyai pengalaman luas mengendalikan isu-isu antarabangsa ketika menjadi Menteri Luar, khususnya pada era pentadbiran Tun Dr Mahathir Mohamad.

Mengulas isu duta dan konsul di UAE itu, belau berkata tindakan mempolitikkan isu berkenaan oleh mana-mana pihak bukan sahaja menjejaskan imej kementerian dan kerajaan, malah reputasi Malaysia di peringkat antarabangsa.

“Amalan memanggil balik diplomat apabila berlaku kesilapan yang besar semasa lawatan rasmi adalah normal, negara lain juga ada yang memanggil balik duta mereka dalam tempoh 24 jam, jadi bukanlah sesuatu yang pelik kepada Malaysia.

“Tetapi dalam kes ini, saya tahu saya tidak boleh bercakap bagi pihak Menteri Luar atau Pejabat Perdana Menteri, tetapi bagi saya, ia sepatutnya dikendalikan dengan lebih baik,” katanya memetik laporan Bernama, hari ini.

Wisma Putra dalam kenyataan pada Isnin memaklumkan kegagalan menyelaraskan protokol menyebabkan Perdana Menteri Datuk Seri Ismail Sabri Yaakob terpaksa menunggu lama di ruang ketibaan biasa bagi urusan pelepasan pasport oleh Imigresen Dubai semasa lawatannya ke UAE pada 29-31 Mac lepas.

Selain itu, Wisma Putra berkata liputan dan kawalan keselamatan serta pergerakan motoked yang sepatutnya disediakan untuk perdana menteri seperti amalan prosedur operasi standard (SOP) biasa juga tidak ada.

Berdasarkan pengalamannya, Syed Hamid berkata terdapat protokol asas dalam mengendalikan lawatan ketua kerajaan yang dilaksanakan Wisma Putra sejak sekian lama, namun beliau berpandangan terdapat isu komunikasi sehingga menyebabkan kegagalan berkenaan.

Berdasarkan amalan biasa, katanya terdapat perbezaan antara pengurusan lawatan rasmi, lawatan kerja atau lawatan peribadi kerana setiap jenis lawatan akan mendapat respon berlainan daripada pihak tuan rumah.

“Untuk lawatan peribadi pun, biasanya duta kita di negara tuan rumah, kerana kaliber mereka, mereka akan menyelaraskan protokol asas untuk perdana menteri seperti keselamatan dan sebagainya. Apa yang terjadi ini perkara asas yang tidak patut terjadi.

“Episod begini, menteri perlu bertanggungjawab menangani dan mengurus dengan bijaksana. Ianya adalah persoalan tanggungjawab dan akauntabiliti. Banyak yang perlu ditambahbaik.

“Dahulu amalan lazim apabila ada lawatan perdana menteri, menteri akan pergi dahulu. Amalan saya, saya akan sampai sehari atau dua hari awal dan kita memastikan semua persediaan berjalan lacar. Saya tidak tahu macam mana amalan sekarang,” katanya.

Mengenai hubungan dua hala Malaysia-UAE, Syed Hamid berkata pada peringkat awal dan jangka pendek, isu berkenaan mungkin akan memberi kesan negatif kepada hubungan kedua-dua negara.

Bagaimanapun, oleh kerana hubungan sebenar Malaysia dan UAE adalah mesra dan mendalam, isu itu secara keseluruhannya tidak menjejaskan hubungan jangka panjang kedua-dua negara.


Covid-19: Semoga ‘Terengganu tak menangis’ lagi

Pengumuman Kementerian Kesihatan hari ini bahawa dalam tempoh 24 jam lalu, Terengganu tidak mencatatkan sebarang kes baharu Covid-19 melegakan penduduk negeri itu.

Daripada 762 saringan yang dijalankan di seluruh negeri itu dalam tempoh 24 jam lalu, tiada jangkitan yang dikesan, kata pula kenyataan Jabatan Kesihatan Terengganu, hari ini.

“Alhamdulillah, dari (jam) 12 tengah hari semalam sehingga 12 tengah hari ini (17 April) kita mencatatkan 13 kes discaj dan 0 kes baharu daripada 762 ujian saringan yang telah dijalankan. Situasi ini memberi sedikit kelegaan kepada kita semua.

“Tetapi yang penting, kita semua jangan leka. Teruslah mengambil langkah berjaga-jaga. Sentiasa patuhi SOP walau di mana jua kita berada. Elakkan tempat sesak dan elakkan aktiviti yang melibatkan perkumpulan.

“Ok, keadaan 0 kes ini tak akan bertahan lama dalam keadaan sekarang. Esok mungkin kita akan kembali mencatatkan kes baharu. Selagi ianya dalam bilangan yang rendah, insyaAllah penularan dapat dikawal,” kata kenyataan itu lagi.

Khamis lalu, Pengarah Jabatan Kesihatan Terengganu, Dr Nor Azimi Yunus memuat naik kerisauan mengenai kluster baharu Covid-19 di negeri itu dalam Facebook beliau dengan judul ‘Terengganu Menangis’.

Pada masa sama jabatan itu turut mengingatkan orang ramai mengambil langkah berhati-hati ketika mengunjungi bazar Ramadan yang menjadi tempat tumpuan ramai dan sesak.

“Dan bila waktu gaji minggu depan, tempat membeli-belah pula akan jadi tumpuan orang ramai untuk persiapan hari raya. Mohon sangat-sangat kepada semua, patuhi SOP.

“Pakai mask elok-elok sehingga menutup mulut dan hidung, jangan bersesak-sesak, beratur dan jagalah jarak di antara satu sama lain. Elakkan bawa bersama anak-anak kecil dan warga emas kerana mereka adalah golongan berisiko,” kata kenyataan itu.


Mukhriz gagal pertahan Jerlun, ikut jejak Dr Mahathir hilang deposit

Presiden Pejuang Tanah Air (PEJUANG), Datuk Seri Mukhriz Mahathir gagal mempertahankan kerusi Parlimen Jerlun selepas tewas kepada calon Perikatan Nasional Dr Abd Ghani Ahmad.

Malah, bekas Menteri Besar Kedah itu menuruti jejak bapanya Tun Dr Mahathir Mohamad apabila turut hilang deposit setelah memperoleh hanya 3,144 undi daripada 31,685 pengundi yang keluar memilih pada PRU-15, semalam (19 November 2022).

Dr Abd Ghani menang dengan majoriti 20,456 undi apabila memperoleh 31,685 undi.

Dua lagi calon adalah Datuk Othman Aziz dari Barisan Nasional, memperoleh 11,229 undi, manakala Dr Mohamed Fadzil Mohd Ali (PH – 6,149 undi dan hilang deposit).

Keputusan itu diumumkan Pegawai Pengurus Pilihan Raya Parlimen Jerlun, Azmin Zainol Abidin di Dewan Bitara, Sekolah Menengah Sains Kubang Pasu, di Jerlun, pada jam 1.35 pagi tadi (20 November 2022)

Pada Pilihan Raya Umum Ke-14 (PRU-14), Mukhriz yang bertanding atas tiket PKR memenangi kerusi Parlimen Jerlun dengan majoriti 5,866 undi dalam saingan tiga penjuru bersama Abdul Ghani Ahmad dan Othman.


PMX nafi arah pemasangan papan iklan wajahnya di tepi jalan

Kerajaan campuran tidak ada mengeluarkan arahan pemasangan papan iklan memaparkan imej Perdana Menteri, Datuk Seri Anwar Ibrahim dan MADANI di seluruh negara.

Anwar menafikan pihaknya mengeluarkan arahan pemasangan sedemikian ke seluruh negara dan menjelaskan ia dipasang tanpa persetujuan dan kelulusannya sebelum ini, dengan menggunakan peruntukan dikeluarkan pentadbiran kerajaan terdahulu.

Belaiu berkata, pemasangan papak iklan baharu tidak akan dibuat dengan peruntukan yang diluluskan itu, sebaliknya akan digunakan bagi tujuan lebih bermanfaat kepada rakyat.

“Dalam perjalanan sekitar Alor Setar semalam, saya diberitahu mengenai papan iklan Perdana Menteri dan Kerajaan MADANI yang dipasang seluruh negara, ia tidak mendapat persetujuan dan kelulusan saya.

“Saya sudah beritahu, tidak payah keluar belanja ini dan dimaklumkan bahawa ia peruntukan lama dan kerana pertukaran Perdana Menteri dan kerajaan, maka imejnya ditukar, saya fikir peruntukan berkenaan boleh digunakan untuk yang lain,” katanya dipetik laporan BH.

Mengulas lanjut, Anwar berkata, beliau tidak menyalahkan agensi kerajaan yang bertanggungjawab memasang papan iklan berkenaan, namun mahu perkara berkaitannya dimaklumkan kepadanya terlebih dulu selepas ini.

“Jadi saya arahkan semua papan iklan yang baharu dihentikan, kekal yang ada sahaja dan saya tidak mahu ini diteruskan kerana ia tidak menunjukkan pendirian Kerajaan MADANI.

“Pegawai yang terbabit memasang papan iklan ini hanya meneruskan dasar sedia ada, kebetulan saya tidak dimaklum, oleh kerana saya sudah dimaklum maka saya tidak mahu dana kerajaan digunakan untuk buat papan iklan besar, cukuplah yang ada tetapi tidak boleh diteruskan,” katanya lagi.


Setelah julang DAP, UMNO sucikan falsafah ‘Malaysian Malaysia’ pula

UMNO kini mensucikan falsafah ‘Malaysian Malaysia’ apabila menjulang parti berideologi kiri – DAP – sementara agenda reformasi yang mula diperkenalkan Datuk Seri Anwar Ibrahim pula hanya lakonan murahan setelah ‘bersekedudukan’ dengan kleptokrat dan perasuah.

Ketua Penerangan Bersatu Datuk Wan Saiful Wan Jan dalam kenyataan sempena tahun baharu 2023 mengimbas beberapa isu politik sepanjang 2022 yang menyaksikan kebenaran terserlah dan kepalsuan lakonan terdedah.

Menurutnya ini termasuk sumpah ‘wallahi wabillahi watallahi ‘No Anwar, No DAP’ yang dilaungkan oleh UMNO ditukar menjadi ‘Love Anwar, Love DAP.’

“Buku-buku sejarah politik bakal merekodkan bahawa pada tahun 2022 UMNO menjulang parti berideologi kiri DAP dan mensucikan falsafah Malaysian Malaysia. Rakyat bertanya adakah UMNO masih relevan?

“Tahun 2022 merekodkan betapa agenda Reformasi hanya lakonan murah mereka yang kini leka bersekedudukan dengan kleptokrat dan perasuah. Benarlah bahawa kuasa dan jawatan boleh membuat manusia menjual maruah.

“Rakyat telah sedar lakonan Reformasi dipelopori PKR sudah masuk tong sampah,” katanya dalam satu kenyataan hari ini (31 Disember 2022).

Malah Ahli Parlimen Tasek Gelugor itu berkata tahun 2022 juga merekodkan betapa masih ada sekelompok pejuang yang masih tegar dengan idealisme perjuangan di mana Perikatan Nasional tetap bertegas tidak berkompromi dengan maksiat dan kerosakan.

Wan Saiful menjelaskan dengan 74 kerusi Parlimen, Perikatan Nasional kekal berprinsip, bersih, berintegriti, berkaliber, dan berwibawa serta memilih untuk terus memperjuangkan kebajikan rakyat.

Katanya, ramai pakar menjangka ekonomi Malaysia dan dunia akan mencabar pada tahun 2023 dan memburukkan lagi keadaan, perang Russia-Ukraine dijangka bakal mengheret Belarus serta Poland.

“Kesan kepada ekonomi Malaysia pasti ada dan rakyat pasti terkesan. Kerajaan PH-BN yang tidak kompeten ini masih belum ada idea apa yang harus dilakukan.

“Tahun 2023 juga akan menyaksikan apa akan jadi kepada kedaulatan undang-undang di Malaysia,” katanya.

Menurut Wan Saiful lagi rakyat akan menilai apa yang bakal berlaku kepada kes-kes mahkamah Presiden UMNO Datuk Seri Ahmad Zahid Hamidi dan sekutu kluster mahkamahnya.

Katanya Datuk Seri Anwar Ibrahim dan PH kini menyayangi “kluster mahkamah” dan sedang mensucikan UMNO kerana mahu duduk serumah, namun Wan Saiful mengingatkan bahawa rakyat akan menilai adakah kedaulatan undang-undang negara akan dirosakkan oleh PH demi untuk membela kekasih baharu mereka, UMNO.

“Rakyat juga akan menilai tindakan Speaker Dewan Rakyat berkaitan empat orang Ahli Parlimen Sabah yang jelas telah melompat parti. Adakah PH-BN akan mempertahankan konsep kedaulatan undang-undang, atau adakah kerajaan PH-BN ini akan melenturkan undang-undang untuk menjaga kepentingan diri. Keputusan Speaker nanti adalah petanda awalnya,” katanya.

Dalam kenyataan sama, Wan Saiful berkata Bersatu perlu segera membuktikan kemampuan menghasilkan cadangan dasar-dasar alternatif yang berkualiti untuk mengurangkan bebanan rakyat, disamping cekap mengenal pasti kelemahan kerajaan yang perlu diperbaiki.

“Jika di Britain, pembangkang dipanggil “His Majesty’s Most Loyal Opposition”. Maksudnya, dalam konteks Malaysia, menjadi tanggungjawab pembangkang untuk tidak bersetuju dengan kerajaan dan mencari idea-idea alternatif, dalam rangka memenuhi amanah yang diberikan oleh negara.

“Pembinaan kekuatan dalaman parti pula mesti menjadi keutamaan Bersatu. Proses latihan, perkaderan, pembentukan cawangan baru, pengukuhan cawangan dan bahagian, semuanya perlu diberi perhatian dan diusahakan.

“Baik pemimpin cawangan, bahagian, negeri mahupun Ahli Majlis Pimpinan Tertinggi, semuanya mesti memainkan peranan untuk memperkukuh parti. Ahli Majlis Pimpinan Tertinggi mesti turun padang membantu Bahagian-Bahagian, terutama dalam menghadapi Pilihanraya Negeri tak lama lagi,” katanya.

Katanya Bersatu juga perlu menyedari bahawa kemenangan banyak kerusi adalah hasil sokongan generasi baharu politik atau anak muda, dengan pendaftaran automatik pengundi turut melibatkan pelbagai lapisan usia.

“Generasi baharu menolak rasuah, menolak politik wang, dan menolak politik menipu demi kuasa. Sebaliknya Generasi Baharu mahukan budaya politik baru, budaya yang bersih dan budaya prihatin kepada nasib rakyat. Generasi Baharu mahukan peluang dan platform untuk mereka turut mendekati dan membantu rakyat.

“Bersatu mesti menyahut keinginan Generasi Baharu ini dan menerima mereka dengan tangan terbuka. Beri ruang kepada Generasi Baharu untuk memainkan peranan dalam parti. Lantik mereka ke jawatan-jawatan yang sesuai dalam parti dan bantu mereka untuk naik, supaya mereka boleh berperanan membasmi budaya tak sihat sekiranya ada, dan membawa budaya yang lebih segar dalam parti.

“Bersatu ada amanah penting yang wajib ditunaikan. Kita mesti menjadi alternatif sebenar untuk negara. Dan kita mesti berani membuat pilihan yang betul walaupun sukar, demi kebaikan jangka panjang untuk parti. Yang mana perlu dibersihkan, bersihkanlah. Yang mana perlu diperkukuh, perkukuhkanlah,” ujarnya.


Guan Eng kerap jumpa pemilik syarikat projek terowong, kata saksi

Mahkamah Sesyen Kuala Lumpur hari ini, diberitahu bekas Ketua Menteri Pulau Pinang, Lim Guan Eng kerap bertemu pemilik syarikat Consortium Zenith Beijing Urban Construction Group (CZBUCG), Datuk Zarul Ahmad Mohd Zulkifli.

Bekas Setiausaha Sulit Guan Eng, Farida Hani Yacob, dalam keterangannya berkata, pertemuan dengan Zarul itu sering diadakan di Pejabat Ketua Menteri di Bangunan KOMTAR.

Saksi keenam pendakwaan itu berkata, beliau mula mengenali Zarul sejak media mula melaporkan mengenai projek terowong di Pulau Pinang sebagai pemilik CZBUCG, berdasarkan keadaan pada masa itu serta maklumat pegawai.

“Seingat saya, pertemuan yang disusun membabitkan temu janji antara Zarul dan Guan Eng kurang daripada lima kali.

“Sekiranya Zarul datang ke pejabat Ketua Menteri, beliau akan terus ke bilik mesyuarat atau bilik VIP tanpa melalui bilik saya,” katanya ketika membacakan pernyataan saksi pada perbicaraan kes rasuah Setiausaha Agung DAP itu.

Sementara itu seorang lagi saksi, Pengurus Besar WCT Construction Sdn Bhd, Ooi Bok Thian, 49, berkata walaupun syarikatnya mempunyai pengalaman dalam projek pembinaan terowong dasar laut, namun markah penilaian teknikal dan kewangan bagi projek hanyalah sebanyak 59.

Sebaliknya, Bok Thian, berkata syarikat CZBUCG mendapat markah tertinggi sebanyak 93 bagi keseluruhan penilaian teknikal dan kewangan bagi projek pembinaan jalan utama dan terowong dasar laut di Pulau Pinang.

“Markah kedua tertinggi ialah China State Construction Engineering Corporation Ltd & VST Cemerlang Sdn Bhd sebanyak 77,” katanya.

Beliau berkata, WCT menjalankan usaha sama dengan Kumpulan Daewoo kerana syarikat itu terbabit dalam projek mega pembinaan terowong dasar laut di Korea Selatan.

Guan Eng yang juga Ahli Parlimen Bagan itu didakwa atas dua pertuduhan menyebabkan dua lot tanah milik kerajaan negeri Pulau Pinang yang bernilai RM208.8 juta dilupuskan kepada syarikat pemaju berkaitan projek terowong dasar laut di negeri itu.

Guan Eng dituduh melakukan kedua-dua kesalahan itu di Pejabat Tanah dan Galian Negeri Pulau Pinang, Tingkat 21, KOMTAR di sini, pada 17 Februari 2015 dan 22 Mac 2017.

Beliau didakwa mengikut Seksyen 403 Kanun Keseksaan yang memperuntuk hukuman penjara di antara enam bulan dan lima tahun serta sebatan dan denda, jika sabit kesalahan.

Guan Eng turut didakwa atas tuduhan pindaan, iaitu sebagai Ketua Menteri Pulau Pinang menggunakan kedudukannya untuk menerima suapan bagi dirinya sendiri, wang berjumlah RM3,300,000 dengan mengambil tindakan, bagi membantu syarikat milik Zarul yang dilantik untuk melaksanakan Projek Pembinaan Jalan-Jalan Utama dan Terowong di Pulau Pinang yang bernilai RM6,341,383,702.

Kesalahan itu didakwa dilakukan di antara Januari 2011 dan Ogos 2017 di Pejabat Ketua Menteri Pulau Pinang, Tingkat 28, KOMTAR, Georgetown, Pulau Pinang.

Pendakwaan terhadapnya dibuat mengikut Seksyen 23(1) Akta Suruhanjaya Pencegahan Rasuah Malaysia (SPRM) yang membawa hukuman penjara maksimum 20 tahun dan denda tidak kurang daripada lima kali ganda nilai suapan atau RM10,000, mana yang lebih tinggi, jika sabit kesalahan.

Bagi pertuduhan pindaan kedua, Guan Eng didakwa ketika menjawat jawatan Ketua Menteri Pulau Pinang meminta suapan, iaitu balasan berjumlah 10 peratus daripada keuntungan yang akan diperoleh kelak daripada Zarul sebagai upah bagi melakukan perkara yang dicadangkan, iaitu membantu syarikat milik ahli perniagaan berkenaan dilantik untuk projek sama.

Beliau dituduh melakukan perbuatan itu berhampiran Hotel The Gardens, Lingkaran Syed Putra, Mid Valley City, di sini pada Mac 2011, di antara 12.30 pagi hingga 2 pagi.

Bagi kesalahan itu, dia didakwa mengikut Seksyen 16 Akta SPRM yang membawa hukuman penjara maksimum 20 tahun atau denda tidak kurang daripada lima kali ganda nilai suapan atau RM10,000, mana yang lebih tinggi, jika sabit kesalahan.

Perbicaraan di hadapan Hakim Azura Alwi bersambung esok.


Hakim sukarela tarik diri dengar permohonan QC Britain wakili Najib

Hakim Mahkamah Tinggi Kuala Lumpur Datuk Wan Ahmad Farid Wan Salleh hari ini secara sukarela menarik diri daripada mendengar permohonan Queen’s Counsel (QC) Jonathan James Laidlaw yang berpangkalan di London, untuk dibenarkan bertugas di Malaysia bagi mengetuai pembelaan Datuk Seri Najib Razak dalam rayuan jenayah terakhir di Mahkamah Persekutuan.

Walaupun tiada bantahan dibangkitkan terhadap beliau untuk mendengar kes itu, Wan Ahmad Farid berkata beliau menarik diri untuk mengelak sebarang kritikan yang tidak perlu terhadap badan kehakiman, kerana peranannya yang lalu sebagai ahli politik, selain salah seorang ahli keluarganya adalah ketua bahagian UMNO.

“Saya ingin nyatakan bahawa seorang ahli keluarga terdekat saya adalah ahli politik yang aktif serta ketua bahagian parti politik yang sama dengan perayu (Najib),” katanya.

Menurutnya beliau tidak boleh terus mendengar usul permohonan Laidlaw kerana penglibatannya dan keputusan yang dibuat selepas itu “tidak akan dilihat dari mana-mana sudut pun hanya sebagai perspektif undang-undang tanpa kecenderungan atau keutamaan luaran lain”.

“Saya akan mengundang kritikan tidak perlu yang akan menjejaskan integriti badan kehakiman.

“Atas sebab-sebab yang dinyatakan sebelum ini, walaupun tiada permintaan dibuat oleh mana-mana pihak di sini, saya menarik diri daripada mendengar usul pemula ini,” katanyasemasa pengurusan kes bagi permohonan itu hari ini.

Mengikut Wikipedia, Wan Ahmad Farid adalah bekas ahli politik UMNO dari Terengganu. Beliau dilantik sebagai Senator dan kemudian Timbalan Menteri Dalam Negeri pada Mac 2008, selain menjadi calon Barisan Nasional pada Pilihan Raya Kecil Parlimen Kuala Terengganu pada 2009.

Laidlaw memfailkan permohonan pada 31 Mei di Mahkamah Tinggi di Kuala Lumpur untuk diterima di bawah Seksyen 18(1) untuk menjalankan amalan di Malaysia kerana Najib mahu mengupahnya untuk rayuan akhir SRC di Mahkamah Persekutuan, dengan mendakwa “memiliki kelayakan khas, pengalaman dan kepakaran yang tidak ada” dalam kalangan peguam di Malaysia.

Najib hanya mempunyai satu sahaja peluang lagi – di Mahkamah Persekutuan – untuk merayu terhadap sabitan hukuman penjara 12 tahun dan denda RM210 juta oleh Mahkamah Tinggi Kuala Lumpur berhubung kes SRC International Sdn Bhd, setelah Mahkamah Rayuan mengekalkan sabitan hukuman itu.

Najib sebelum ini didapati bersalah dan dijatuhi hukuman penjara 12 tahun dan denda RM210 juta oleh Mahkamah Tinggi pada 28 Julai 2020. Sabitan dan hukuman itu dikekalkan oleh Mahkamah Rayuan pada Disember tahun lalu.

Bagaimanapun, terdapat penangguhan pelaksanaan terhadap hukuman itu, sementara menunggu rayuan di Mahkamah Persekutuan diselesaikan.

Pada 25 Januari lalu, peguam bela utama Najib, Tan Sri Muhammad Shafee Abdullah dalam sepucuk surat yang dialamatkan kepada Setiausaha Ketua Hakim Negara memohon agar anak guamnya dibenarkan untuk diwakili seorang QC iaitu peguam kanan paling senior dan berpengalaman dari UK.

Mahkamah Persekutuan pada 29 April memaklumkan kedua-dua peguam Najib dan pihak pendakwaan bahawa ia akan mendengar rayuan itu selama 10 hari dari 15 Ogos hingga 19 Ogos, dan dari 22 Ogos hingga 26 Ogos.

Menurut pasukan pembelaan bekas Presiden UMNO itu daripada Tetuan Shafee & Co dan Tan Sri Muhammad Shafee Abdullah, Laidlaw dikatakan “memiliki kelayakan khas, pengalaman dan kepakaran yang tidak ada” dalam kalangan peguam di Malaysia untuk kes itu.

Salah satu sebab permohonan Laidlaw dinyatakan ialah “akan melibatkan isu-isu serius, kompleks dan/atau novel berkaitan beberapa cabang undang-undang jenayah dan sivil, amalan dan keterangan, hak perlembagaan perayu, pengendalian prosiding oleh pihak pendakwaan, adjudikasi kes jenayah oleh mahkamah perbicaraan dan pentadbiran sistem Keadilan Jenayah”.

Bagaimanapun, 13 Jun lalu, Timbalan Pendakwa Raya Mohd Ashrof Adrin Kamarul yang mewakili pihak pendakwaan, membantah permohonan Laidlaw sambil menyatakan Shafee lebih layak, selain Laidlaw tidak fasih berbahasa Melayu.

Dalam afidavit itu, Mohd Ashrof berkata isu dalam kes SRC Najib bukanlah isu yang sukar atau kompleks, dan tidak bersetuju Laidlaw mempunyai kelayakan atau pengalaman khas yang relevan dengan rayuan SRC yang belum dimiliki oleh peguam Malaysia.

Beliau menegaskan bahawa Laidlaw tidak mempunyai pengalaman dalam menjalankan perbicaraan jenayah atau rayuan jenayah di bawah undang-undang di mahkamah Malaysia – yang mana Najib didakwa dan disabitkan bersalah – dan peguam yang berpangkalan di United Kingdom itu tidak mahir dengan undang-undang tempatan yang terlibat dalam rayuan JPP di Mahkamah Persekutuan.

Mohd Ashrof juga menegaskan bahawa Laidlaw tidak mempunyai kelayakan Bahasa Malaysia seperti yang dikehendaki di bawah Seksyen 11(2) Akta Profesion Undang-undang untuk menyokong permohonannya di bawah Seksyen 18(2) untuk mewakili Najib.


Rekod dunia: 6.55 juta kes positif Covid-19 dalam seminggu

Dunia menyaksikan rekod baharu jangkitan Covid-19 dalam tempoh seminggu, tatkala Pertubuhan Kesihatan Sedunia (WHO) memberi amaran varian Omicron boleh memberi risiko tinggi dan menjejaskan sistem kesihatan.

Varian yang paling pantas menular itu kini meningkatkan angka jangkitan di banyak negara, dan merekodkan peningkatan jangkitan global sebanyak 37 peratus bagi tempoh 22 Disember hingga 28 Disember lalu, berdasarkan perkiraan AFP.

Sebanyak 6.55 juta kes positif dikesan antara 22 dan 28 Disember, jumlah tertinggi sejak WHO mengisytiharkan Covid-19 sebagai pandemik pada Mac 2020 lalu.

Peningkatan kes itu – paling teruk di Eropah – mendesak kerajaan beberapa negara untuk mengenakan semula sekatan ketat, termasuk mewajibkan semula pemakaian pelitup muka dan penjarakan fizikal, manakala China mengenakan ‘total lockdown’ di wilayan Xi’an.

Langkah ketat diambil bertujuan memastikan hospital tidak dibanjiri pesakit, selain mengekalkan pembukaan sektor ekonomi yang ditutup hampir setahun sejak akhir 2019 lalu.

Kajian menunjukkan Omicron, kini menjadi varian dominan di sesetengah negara, memberi jangkitan ringan yang tidak memerlukan kemasukan ke hospital, namun WHO kekal memberi amarannya.

“Risiko keseluruhan berkaitan varian baharu Omicron kekal sangat tinggi.

“Bukti yang konsisten menunjukkan bahawa varian Omicron mempunyai kelebihan menular berbanding varian Delta dengan masa penggandaan dua hingga tiga hari,” kata WHO.

Lebih 5.4 juta penduduk di seluruh dunia meninggal dunia akibat Covid-19, tetapi jumlah kematian menurun kepada purata 6,450 sehari pada minggu lalu, menurut pengiraan AFP, yang terendah sejak akhir Oktober 2020.

Sementara kes di Eropah mencecah 3.5 juta dalam tempoh tujuh hari lalu, dengan Britain, Perancis, Greece dan Portugal semuanya merekodkan angka baharu kes harian.

Perancis melanjutkan penutupan kelab malam selama tiga minggu lagi dan memberi bantuan kewangan bagi mengurangkan kerugian sektor perniagaan sepanjang tempoh Krismas dan Tahun Baru.

“Saya boleh bayangkan kesusahan untuk pekerja dan usahawan ini,” kata Menteri Pelancongan Jean-Baptiste Lemoyne kepada radio France Inter.

Ahli Parlimen Perancis mula membahaskan undang-undang baharu yang hanya membenarkan mereka yang diberi vaksin – tidak lagi menerima bukti ujian Covid-19 negatif – memasuki restoran, pawagam, muzium dan tempat awam lain.

Jerman, kuasa ekonomi terbesar Eropah, telah memaksa acara sukan diadakan secara tertutup dan menutup kelab malam, mengehadkan perhimpunan persendirian kepada 10 orang yang diberi vaksin atau dua isi rumah di mana orang yang tidak divaksinasi hadir. – AFP


Anwar pengkhianat sebenar, punca kerajaan PH tumbang pada 2020

Datuk Seri Anwar Ibrahim bercakap orang itu orang ini pengkhianat, namun calon Gabungan Rakyat Sabah (GRS) Parlimen Ranau Datuk Jonathan Yasin berkata Pengerusi Pakatan Harapan (PH) itulah pengkhianat sebenar.

Menurutnya tindak tanduk Presiden PKR itu bersama konco-konconya menyebabkan PH berpecah-belah pada Februari 2020 hingga meruntuhkan gabungan itu susulan peletakan jawatan Tun Dr Mahathir Mohamad sebagai Perdana Menteri.

Jonathan yang juga penyandang kerusi Parlimen Ranau yang dimenanginya atas tiket PKR pada 2018 lalu berkata Anwar yang selayaknya digelar pengkhianat dan perlu dikalahkan pada PRU-15 ini.

“Kalau bukan kerana beliau dan konco-konco yang mahu menyingkirkan Tun Dr Mahathir pada masa itu, tidak mungkin ada perpecahan dalam PH.

“Lupakah mereka bahawa ada janji dan surat hitam putih yang kami tandatangani, mengatakan tidak ada tempoh masa perjanjian peralihan kuasa antara Dr Mahathir dengan Anwar.

“… Dan sebab itu bila dikatakan pengkhianat, mereka yang menyingkirkan Tun (Mahathir) adalah pengkhianat,” katanya hari ini (13 November 2022), menurut Awani.

Terdahulu, Anwar menyifatkan Jonathan yang menang di Ranau atas tiket PKR tetapi kini menyertai GRS sebagai pengkhianat .

Anwar berkata bekas Menteri Luar Datuk Seri Anifah Aman akan membantu kempen PH di Ranau untuk memasikan calonnya menang.

Mengulas lanjut, Jonathan berkata perpecahan yang didakwa berlaku dalam PH, akan memberi kelebihan kepada GRS.

Dalam pada itu, Jonathan berkata tindakan Anifah yang mahu membantu calon PH di kawasan tersebut juga menunjukkan gabungan itu lemah di Ranau.

Ujarnya, penglibatan Presiden Parti Cinta Sabah (PCS) itu tidak akan memberi kesan besar terhadap sokongan kepada GRS.

“Selama ini, kita dapati bahawa kekuatan Anifah di kawasan Ranau pun tidak lah begitu besar. Sudah terbukti di masa lalu bahawa ada pun sokongan (orang luar) tidak begitu mengugat keadaan GRS di Ranau,” kata Jonathan.


Krisis Covid-19 di Indonesia semakin parah, catat lebih 50 ribu kes

Situasi penularan Covid-19 di Indonesia semakin parah apabila kes harian mencatatkan lebih 50,000 kes baharu hari ini, ia jumlah tertinggi direkodkan sejak wabak itu dikesan.

Menurut laporan Bernama, data yang disiarkan di laman Twitter rasmi Badan Nasional Pengurusan Bencana Indonesia @BNPB_Indonesia hari ini, sebanyak 54,517 kes baharu direkodkan, menjadikan jumlah kes keseluruhan kini meningkat kepada 2,670,046 kes.

Sebanyak 991 lagi kematian direkodkan bagi tempoh 12 tengah hari semalam hingga 12 tengah hari ini, menjadikan jumlah yang meninggal dunia akibat virus itu kini meningkat kepada 69,210 kematian.

Provinsi Jakarta mencatatkan jumlah tertinggi kes baharu iaitu sebanyak 12,667 kes, dengan 63 kes kematian bagi tempoh 24 jam.

Menurut kenyataan Polis Metro Jaya (Polis Jakarta), sebanyak 10 jalan utama memasuki kota Jakarta ditutup dan diadakan sekatan ketat bagi mengawal pergerakan orang ramai keluar dan masuk ke provinsi Jakarta.

Hanya yang memiliki surat kebenaran daripada pihak berkuasa sahaja dibenarkan keluar masuk.

Pemerintah Indonesia sebelum ini menetapkan bermula 3 Julai lepas hingga 20 Julai ini, PPKM Darurat dikuatkuasakan di Pulau Jawa dan Bali.

Semalam, Menteri Kewangan Indonesia, Sri Mulyani Indrawati dalam satu kenyataan berkata PPKM Darurat diperpanjangkan selama enam minggu lagi.

Antara peraturan PPKM Darurat adalah penutupan pusat-pusat membeli belah, penerapan 100 peratus bekerja dari rumah bagi sektor kurang penting, penutupan rumah-rumah ibadat, pembelajaran dari rumah sepenuhnya, larangan makan di restauran, kedai makan atau warung dan tempat-tempat atau pusat pelancongan dan reakrasi ditutup.